title: Katumaasturi

text: Polttoaineiden jyrkän hinnannousun johdosta keväällä 2008 katumaastureiden myyntimäärät romahtivat Euroopassa. Ranskassa myyntimäärät putosivat puoleen entisestä. Muissa merkittävissä eurooppalaisissa teollisuusmaissa pudotusta oli useita kymmeniä prosentteja.


title: Katumaasturi

text: Suomessa ei ole koettu varsinaista SUV-innostusta, vaikka AKE:n ensirekisteröintitilastojen mukaan esimerkiksi Honda CR-V ja Toyota RAV -malleja on myyty huomattavia määriä. Suomessa katumaasturien suosio alkoi nousta 2000-luvun alussa. Vuonna 2002 rekisteröitiin vajaat 1 500 citymaasturia, kun taas seuraavana vuonna niitä myytiin jo yli 2 800. Hallituksen syksyllä 2007 päättämän autoverotuksen uudistuksen myötä verotuksessa siirryttiin suosimaan vähäpäästöisiä malleja. Tällöin paljon kuluttavista eli suurempipäästöisistä SUVeista tuli Suomessa ostohinnaltaan entistä kalliimpia 1. tammikuuta 2008 lähtien. Syksyllä 2009 Suomessa Autoalan keskusliitosta arvioitiin, että katumaasturi-innostus on lopullisesti ohitse eikä se enää palaa päästöihin perustuvan verotuksen johdosta.


title: Katumaasturi

text: Maastoautot eli maasturit ovat autoja, joilla voidaan liikkua muuallakin kuin tasaisella tiellä. Yleensä maastureissa on neliveto, alennusvaihteet, tasauspyörästön lukot sekä muita maastossa liikkumista parantavia varusteita. Tällaiset autot ovat välttämättömiä monissa kehitysmaissa, joissa monet tiet ovat huonokuntoisia. Teollisuusmaissa monet maasturit ovat ylellisesti varusteltuja niin kutsuttuja herrasmiesmaastureita. Niiden maastokelpoisuudesta huolimatta niillä ajetaan enimmäkseen hyvin pinnoitetuilla teillä. Oma ääripäänsä on Hummer H1. Tämä kulkuneuvo kehitettiin armeijan käyttöön suunnitellusta HMMWV-ajoneuvosta.


title: Katumaasturi

text: Nimitystä SUV käytetään Yhdysvalloissa yleensä vain varsinaisista maastoautoista. Henkilöautotekniikkaan perustuvia kaupunkimaastureita kutsutaan crossovereiksi. Vitsikästä ”cutie-utie” tai CUV-nimitystä saatetaan myös käyttää.SUV-luokan ajoneuvot ovat saaneet kritiikkiä muun muassa ympäristöjärjestöiltä.


title: Katumaasturi

text: SUV-mallit kuluttavat enemmän polttoainetta ja ovat siten ikäisiään tavanomaisia henkilöautoja saastuttavampia. Monet eurooppalaiset kaupungit ovat pohtineet SUV:ien kieltämistä keskusta-alueella, jossa niille ei ole juurikaan käyttötarvetta. Isot SUV:t vievät myös melkoisesti tilaa, joka on varsinkin suurkaupungeissa jo nyt iso ongelma.


title: Katumaasturi

text: Yksi yleisimmistä syistä SUV:n ostamiseen on sen mainostettu turvallisuus, vaikka todellisuudessa näin ei välttämättä ole; Yhdysvaltalaisen tutkimuksen mukaan SUV:n ajajat kuolevat auto-onnettomuudessa 11 prosenttia todennäköisemmin kuin normaalin henkilöauton ajajat, joskin tutkimuksessa otettiin huomioon myös se, että SUV:ita ajetaan yleensä varomattomammin, SUV:n ajajat syyllistyvät todennäköisemmin rattijuopumukseen ja että SUV:n ajajat pitävät vähemmän todennäköisesti turvavyötä.


title: Katumaasturi

text: SUV:itä pidetään turvallisuusriskeinä myös muille käyttäjille, mutta pääasiassa tästä kritisoidaan isompia SUV-malleja. Jos iso SUV ja normaalikokoinen tai pieni henkilöauto törmäävät toisiinsa, on varsin todennäköistä, että pienempi auto selviytyy heikommin törmäyksestä.


title: Katumaasturi

text: Öljyn hinnan jyrkkä kallistuminen ja vuonna 2008 iskenyt talouskriisi romahdutti jättikokoisten SUV-mallien kysynnän Yhdysvalloissa. Näihin malleihin voidaan lukea esimerkiksi Chevrolet Suburban ja Ford Excursion. Euroopassa SUV:t olivat niitä harvoja autoluokkia, joiden kysyntä kasvoi koko 2000-vuosikymmenen ajan aina kevääseen 2008 saakka. Talouskriisin seurauksena SUV:ien myynti sukelsi myös Euroopassa. Hybridimallien suosio kasvaa melko varmasti, mutta kasvu koskee luultavasti vain kompakteja malleja, esimerkiksi BMW X3 ja Toyota RAV4, sillä vaikkapa Chevrolet Suburbanin muuttaminen hybridiversioksi parantaisi polttoaineenkulutusta vain kompaktin tai pienikulutuksisen keskikokoisen SUV:n tasolle. Tammikuussa 2007 presidentti George W. Bush vaati kansakunnan tilaa käsittelevässä puheessaan autojen polttoaineenkulutuksen pudottamista 20 prosenttia vuoteen 2012 mennessä. Yhdysvaltain autoteollisuuden kamppaillessa vuosikymmenen lopulla jo pelkästään olemassaolostaan, on tilanne kaikin puolin epäselvä.


title: Päihderiippuvuus

text: Päihderiippuvuus eli päihdeaddiktio syntyy pitkäaikaisen päihteiden käytön seurauksena. Alkoholiriippuvuudesta käytetään nimitystä alkoholismi ja huumausaineriippuvuudesta narkomania.


title: Päihderiippuvuus

text: Jokaisella päihteellä on erilainen riippuvuuspotentiaali: esimerkiksi LSD:llä tai kannabiksella on huomattavasti alhaisempi riippuvuuspotentiaali kuin esimerkiksi kokaiinilla tai heroiinilla. Riippuvuuspotentiaali määräytyy päihteen tavasta vaikuttaa käyttäjän elimistöön ja päihteen käyttöön syntyneestä psyykkisestä tottumuksesta, päihtymystilan kaipuusta.


title: Päihderiippuvuus

text: Riippuvuuteen liittyy myös elimistön kyky kehittää sietokyky (toleranssi) riippuvuutta aiheuttavaan aineeseen, jolloin tarvitaan edellistä käyttökertaa suurempi annos saman vaikutuksen saamiseksi.


title: Päihderiippuvuus

text: Fyysisessä riippuvuudessa käyttäjän elimistö on tottunut aineeseen, jolloin käytön lopettaminen ja aineen katoaminen elimistöstä saattaa aiheuttaa erilaisia fyysisiä vieroitusoireita, kuten väsymystä, pahoinvointia, vapinaa tai joidenkin aineiden kohdalla jopa aistiharhoja. Luultavasti tunnetuin esimerkki on krapulana tunnettu alkoholin vieroitusoire. Fyysisen vieroitusoireen voimakkuuteen vaikuttaa yleensä paitsi käytetyn aineen määrä, myös aika jonka käyttö on kestänyt ja poistumisen nopeus. Fyysinen riippuvuus voi syntyä vain erilaisiin aineisiin jota henkilö nauttii tai käyttää. Tyypillisiä voimakkaita fyysisen riippuvuuden aiheuttavia aineita ovat nikotiini, heroiini tai alkoholi.


title: Päihderiippuvuus

text: Psyykkinen riippuvuus on henkilön päihteen käyttöön liittyvä tottumus, josta on hankala päästä eroon. Psyykkiseen riippuvuuteen ei liity varsinaisesti fyysisiä vieroitusoireita, joskin jotkut kokevat voimakkaan henkisen riippuvuuden myös fyysisenä (psykosomaattiset oireet).


title: Päihderiippuvuus

text: Sosiaalisella riippuvuudella tarkoitetaan riippuvuutta kaveripiiristä ja suhteista, jotka rakentuvat vahvasti tai kokonaan päihteidenkäytön ympärille. Huumeet, tupakka tai alkoholi voivat olla edellytys johonkin kaveriporukkaan pääsemiselle tai ainakin niiden käyttö liittyy vahvasti näihin ihmisiin. Tällöin toimivaan vieroitushoitoon kuuluu irtautuminen näistä porukoista, mikä jättää käytön lopettaneen sosiaalisiin suhteisiin suuren aukon ja aiheuttaa yksinäisyyttä ja kaipuuta ystäviensä pariin.


title: Päihderiippuvuus

text: Usein riippuvuudessa saattaa olla myös yhtäaikaisesti kyse sekä fyysisestä että psyykkisestä riippuvuudesta. Esimerkiksi alkoholista fyysisesti riippuvainen henkilö on usein myös psyykkisessä riippuvuudessa aineeseen. Tämä johtuu usein aineen käytön tuoman psyykkisen tilan kaipuuseen. Psyykkinen riippuvuus on usein vaikeampi voittaa lopullisesti, ja psyyke saattaa vetää jo fyysisestä riippuvuudesta eroon päässeen henkilön takaisin käyttäjäksi. Tällöin riippuvuudesta eroon pääseminen on usein tavallistakin vaikeampaa.


title: Päihderiippuvuus

text: Vaikeassa päihderiippuvuudessa päihteenkäyttö ei ole enää valinnanvaraista nautinnonhakua, vaan tuskaista pakkomiellettä. Vaikeaan päihderiippuvuuteen kuuluvat myös ajoittaiset psykoosit, joiden aikana ihminen ei hahmota todellisuutta oikein.


title: Päihderiippuvuus

text: Päihderiippuvuudesta kärsiville tarjotaan usein erilaisia katkaisu- tai vieroitushoitoja, joissa riippuvaista yritetään auttaa pääsemään eroon elämäänsä haittaavasta riippuvuudesta. 12 askeleen ohjelmat ovat itsehoidossa merkittävä hoitotapa. Myös lääkehoitoa on kokeiltu päihderiippuvuuksiin. Suomessa esimerkiksi alkoholiriippuvuutta hoitaa sekä yksityinen että julkinen sektori. Suomen lain mukaan jokainen kunta on velvoitettu järjestämään hoitopaikan hoitoa tarvitsevalle. Hoito voi olla avohoitoa tai laitoshoitoa.


title: Päihderiippuvuus

text: Huumeiden osalta potilas ei usein uskalla kertoa huumeiden käytöstään lääkärille, koska huumeiden käyttö on rangaistavaa, mikä voi haitata huumeongelman hoitamista.


title: Päihderiippuvuus

text: Suomessa toimii kristillisiin arvoihin perustuvia hoitokoteja mm. KAN-kodit. Niissä päihdeongelmaiset miesasiakkaat voivat etsiä vastauksia elämän peruskysymyksiin kristillisessä viitekehyksessä sekä saada tukea ja kuntoutusta arkisiin asioihin. Maailmanlaajuisesti kristillisessä viitekehyksessä vieroitushoitoa tarjoaa mm. Teen Challenge-järjestö yli 1 200 hoitokeskusella yli 80 maassa.


title: Richard Gere

text: Richard Tiffany Gere (s. 31. elokuuta 1949 Philadelphia, Pennsylvania, Yhdysvallat) on yhdysvaltalainen näyttelijä ja Tiibet-aktivisti. Hän nousi kuuluisuuteen roolisuorituksestaan elokuvassa "Upseeri ja herrasmies" (1982). Gere on voittanut näyttelijänurallaan yhden Golden Globe -palkinnon.


title: Richard Gere

text: Richard Tiffany Gere syntyi 31. elokuuta 1949 Philadelphiassa Pennsylvaniassa. Hänellä on neljä sisarusta. Uskonnoltaan perhe oli metodistinen. Gere oppi nuorena taitavaksi trumpetinsoittajaksi. Perhe asui Geren lapsuusvuosien aikana New Yorkin osavaltion pohjoisosissa.


title: Richard Gere

text: Valmistuttuaan North Syracusen lukiosta vuonna 1967 Gere pääsi voimistelijastipendillä Massachusettsin yliopiston collegeen, jossa hän opiskeli pääaineinaan filosofiaa ja näyttelemistä. Hän jätti opinnot kahden vuoden jälkeen tavoitellakseen muusikon ja näyttelijän uraa.


title: Richard Gere

text: Gere soitti collegesta lähdettyään useissa yhtyeissä ja alkoi myös näytellä eri kesäteattereissa maan koillisosissa. Esiinnyttyään Provincetown Players -teatterissa Cape Codissa sekä Seattle Repertory Theatressa Gerelle annettiin vararooli rockmusikaalinäytelmä "Greasessa" vuonna 1972. Seuraavana vuonna Gere pääsi esittämään näytelmän pääroolin Lontoossa.


title: Richard Gere

text: Geren ensimmäinen elokuvarooli oli pieni rooli elokuvassa "Tappava todiste" (1975). Kaksi vuotta myöhemmin Gere sai kiitosta roolistaan Diane Keatonin vastanäyttelijänä elokuvassa "Etsin sinua Mr. Goodbar" (1975). Gere alkoi saavuttaa seksisymbolin mainetta seuraavilla elokuvillaan, kuten "Onnellisten aika" (1978) ja "American Gigolo" (1980), jossa hän esitti vanhempien naisten seuralaista.


title: Richard Gere

text: Gere nousi näyttelijöiden eturiviin elokuvasta "Upseeri ja herrasmies" (1982), jossa hän esitti nuorta laivaston kadettia. Sitä seurasi joukko vähemmän arvostettuja elokuvia. Gere käytti noina vuosina aikaansa paljon buddhalaisuuden opiskeluun ja poliittiseen aktivismiin. Hän valitsi roolinsa tarkoin ja kieltäytyi esimerkiksi hänelle tarjotuista rahakkaista päärooleista elokuvissa "Die Hard – vain kuolleen ruumiini yli" ja "Wall Street – rahan ja vallan katu".


title: Richard Gere

text: Menestyselokuvassa "Pretty Woman" (1990) Gere esitti varakasta liikemiestä, joka rakastuu Julia Robertsin esittämään prostituoituun. Geren roolisuoritusta kiiteltiin elokuvassa "Alaston pelko" (1996), jossa hän esitti papin murhasta syytetyn kuoripojan asianajajaa. Vuonna 1999 Gere näytteli jälleen yhdessä Robertsin kanssa komediassa "Morsian karkuteillä". Gerellä on ollut kahdesti vastanäyttelijänään myös Diane Lane, elokuvissa "Kohtalokas syrjähyppy" (2002) ja "Illat meren rannalla" (2008). Vuonna 2002 Gere vieraili televisiosarja "Simpsonien" 13. tuotantokauden jaksossa "Pikku Buddha".


title: Richard Gere

text: Gere voitti Golden Globen roolisuorituksestaan elokuvamusikaalissa "Chicago" (2002), jossa hän esitti puolustusasianajajaa. Tositapahtumiin perustuvassa elokuvassa "Vedätys" (2006) Gere esitti kirjailija Clifford Irvingiä. Elokuvassa "I’m Not There" (2007) Gere esitti Billy the Kidiä, joka elokuvassa oli yksi Bob Dylanin ruumiillistumista. Geren uusimpia elokuvia ovat lentäjä Amelia Earhartista kertova "Amelia" (2009), rikosdraama "Brooklyn’s Finest" (2009), trilleri "Keinottelua" (2012) ja draama "The Benefactor" (2015). "Arbitragesta" Gere sai Golden Globe -ehdokkuuden. Hän sai kiitosta myös roolisuorituksestaan elokuvassa "" (2016).


title: Richard Gere

text: Gere alkoi harjoittaa buddhalaisuutta 1970-luvun puolivälissä ja kiinnostui Kiinan miehittämän Tiibetin kysymyksestä. Hän matkusti Tiibetiin vuonna 1978 ja kiersi siellä pakolaisleireillä. Myöhemmin Gere sai opettajakseen dalai laman. Gere on käyttänyt paljon aikaansa ja varojaan Tiibetin itsenäistymisen puolesta puhumiseen. Hän oli perustamassa vuonna 1987 Tibet House -järjestöä, ja vuodesta 1995 alkaen hän on toiminut kansainvälisen Tiibet-kampanjan hallituksen puheenjohtajana. Hän on perustanut myös Gere-säätiön, jonka tehtävänä on rahoittaa Tiibetin ihmisoikeuksia ja tukea dalai lamaa. Gere on myös toiminut maailman kaikkia alkuperäiskansoja auttavan Survival Internationaln tukijana. Gere käytti puheenvuoronsa vuoden 1993 Oscar-gaalassa Kiinan hallituksen arvosteluun, minkä jälkeen hänen ei enää annettu jakaa Oscareita.


title: Richard Gere

text: Vuonna 1986 Gere työskenteli Keski-Amerikassa etsimässä tietoa siellä konflikteissa kadonneista tuhansista ihmisistä. Gere on myös edistänyt kulttuurien suojelun asiaa ja aids-hyväntekeväisyyttä.


title: Richard Gere

text: Gere seurusteli brasilialaisen taidemaalarin Sylvia Martinsin kanssa 1970- ja 1980-luvun taitteessa. Hän oli naimisissa malli Cindy Crawfordin kanssa vuosina 1991–1995. Gere oli vuosina 2002–2016 naimisissa näyttelijä Carey Lowellin kanssa, ja heillä on vuonna 2000 syntynyt poika Homer James Jigme Gere. Pojan kolmas etunimi on tiibetin kieltä ja tarkoittaa pelotonta. Gere meni naimisiin vuonna 2018 häntä 33 vuotta nuoremman espanjalaisen Alejandra Silvan kanssa ja heille on määrä syntyä lapsi alkuvuodesta 2019.


title: Richard Gere

text: "People"-lehti valitsi Richard Geren maailman seksikkäimmäksi mieheksi vuonna 1999.


title: Kansainvälinen tähtitieteellinen unioni

text: Kansainvälinen tähtitieteellinen unioni (lyh. IAU, ) on vuonna 1919 perustettu tähtitieteen ammattilaisista koostuva järjestö, joka päättää muun muassa tähtitieteeseen liittyvistä standardeista ja nimistöasioista kansainvälisellä tasolla. Se on yhteistyöjärjestö, jolla on lukuisia osastoja, 9 040 yksittäistä jäsentä ja 63 jäsenvaltiota.


title: Kansainvälinen tähtitieteellinen unioni

text: Kansainvälisellä tähtitieteellisellä unionilla on ainoana oikeus nimetä taivaankappaleita sekä niiden pinnanmuotoja. Esimerkiksi tietyn planeetan kuille tai taivaankappaleen pinnanmuodoille on usein määrätty tietty aihepiiri, jonka mukaan uudet kohteet nimetään. Kuun meret on nimetty mielentilojen mukaan, Uranuksen kuut William Shakespearen ja Alexander Popen teoksissa esiintyvien henkilöhahmojen mukaan. Lisäksi unioni määritteli muun muassa tähdistöjen rajat vuonna 1928 ja astronomisen yksikön (AU) pituuden vuonna 1976.


title: Moderaattori

text:
Moderaattori, joskus myös seriffi, on internetissä käytävän keskustelun asiallisuutta valvova henkilö, joka toimii ylläpitäjän apulaisena. Moderaattoreita on chateissa, keskustelualueilla ja eri sivustoilla. Moderaattori on yleensä chatin tai keskustelufoorumin aktiivinen jäsen, jolle voidaan myöntää moderaattorin oikeudet. On myös olemassa ns. ""palkkamoderaattoreita"", jotka eivät ole chatin tai keskustelufoorumin käyttäjiä.
Moderaattorin tehtäviin kuuluu valvoa sitä, että käytävän keskustelun sisältö vastaa kyseisen keskustelun kriteerejä, sääntöjä ja että se yleensäkin pysyy hyvän maun ja netiketin mukaisena. Tarvittaessa moderaattori voi sensuroida keskustelijan viestejä tai antaa porttikiellon eli niin sanotun bannin huonosti käyttäytyvälle käyttäjälle. Moderaattorit pitävät kurissa myös mahdollisen spämmin, jota toisinaan keskustelufoorumeille ja chatteihin ilmestyy.


title: Destruction

text: Destruction on saksalainen thrash metal -yhtye. Se perustettiin vuonna 1982, ja sitä pidetään yhtenä ensimmäistä saksalaisista thrash metal -yhtyeistä. Sen alkuperäinen nimi oli "Knight of Demon", mutta se vaihdettiin jo hyvin varhain "Destruction"-nimeen. Yhtye kehittyi nopeasti black thrash -yhtyeestä thrash metal -yhtyeeksi. Yhtye teki ensimmäisen demonsa "Speed Kills" vuonna 1983.


title: Destruction

text: Destruction perustettiin vuonna 1982 nimellä Knight of Demon, nopeasti nimi vaihdettiin Destructioniksi ja yhtyeestä tuli yksi kolmesta suuresta saksalaisista thrash metal -yhtyeistä, kaksi muuta ovat Kreator ja Sodom. Schmier (basso ja laulu), Mike Sifringer (kitara) ja Tommy Sandmann (rummut) tekivät raa'an debyytin EP:llä "Sentence of Death", mutta debyyttialbumilla, "Infernal Overkillillä", soundi olikin muuttunut potentiaalisemmaksi ja voimakkaammaksi thrashiksi. "Eternal Devastationilla" taas oli entistäkin monimutkaisempia kappalerakenteita ja thrashaavampaa soundia. Heidän "peikkomaisesti" huutavat vokaalit olivat heidän tavaramerkkinsä. Tuottaminenkin oli parantunut paljon, se oli entistäkin raskaampaa ja ehkä jopa väkivaltaisempaa.


title: Destruction

text: Toinen kitaristi, Harry Wilkens, liittyi "Eternal Devastationin" julkaisun jälkeen rikastaakseen livesoundia. Tämän jälkeen Tommy tosin erosi ja hänet korvattiin Oliver "Olly" Kaiserilla, uusi kitaristipari teki debyyttinsä "Mad Butcher" -EP:llä.


title: Destruction

text: Vuonna 1988 julkaistu "Release from Agony" näytti kunnolla eron yhden ja kahden kitaristin välillä, vaikka heidän kappaleista tuli koko ajan monimutkaisempia, ei se estänyt heitä pitämästä heidän aggressiivisuutta ja raskautta kappaleissaan. Tällöin yhtye alkoi laajentaa keikkailuaan myös ulkomaille, lämppärinä Motörheadille ympäri Eurooppaa ja pari kertaa Slayerille Yhdysvaltain kiertueella.


title: Destruction

text: Vuonna 1989 julkaistiin yhtyeen ensimmäinen livealbumi, "Live Without Sense". Yhtye oli Celtic Frostin "Cold Lake" -kiertueella lämppärinä, jonka jälkeen yhtyeen sisäiset erimielisyydet saivat Schmierin eroamaan kesken neljännen albumin, "Cracked Brainin", nauhoitusten. Jäljelle jääneet jäsenet ottivat melodisemman suunnan Cracked Brainin kanssa, ja albumi tehtiin loppuun vieraslaulajan, André Griederin Poltergeist-yhtyeestä, kanssa. Neljäs albumi ei saanut hyvää vastaanottoa, mutta silti Mike ja Olly päättivät vuonna 1991 jatkaa Destructionia uusilla jäsenillä. Tätä aikakautta kutsutaan "Neo-Destructioniksi", ja he julkaisivat kaksi EP:tä ("Destruction" ja "Them Not Me") ja yhden albumin ("The Least Successful Human Cannonball"), oman Brain Butcher -levy-yhtiön kautta. Nämä julkaisut ei miellyttänyt vanhoja Destruction-faneja.


title: Destruction

text: Vuonna 1999 fanien pyynnöstä kaksi alkuperäistä jäsentä (Mike ja Schmier) perustivat Destructionin uudestaan, uudella rumpalilla, Sven Vormanill (ex-The Lie). Samana vuonna Destruction aloittaa comebackin suurimmilla saksalaisilla festivaaleilla. Vuonna 2000 julkaistiin jo kauan odotettu uusi täyspitkä albumi, "All Hell Breaks Loose". Albumia seurasi kiertue norjalaisten Dimmu Borgirin ja Susperian kanssa vuonna 2001. Lokakuussa 2001 rumpali Sven Vormann erosi yhtyeestä, koska ei jaksanut olla kiertueella.


title: Destruction

text: Yhtyeen sanoitukset ovat aina olleet uskonnonvastaisia, mikä on huomattavissa sekä kappaleiden (esimerkiksi "Curse the Gods") että albumien nimissä (esimerkiksi "The Antichrist").


title: Destruction

text: Nykyiset


title: Destruction

text: Entiset


title: Destruction

text: Studioalbumit


title: Destruction

text:
EP:t
Livealbumit


title: Destruction

text: Kokoelmat


title: Destruction

text: Singlet


title: Destruction

text: DemotNeo-Destructioniksi kutsutaan Destructionin aikakautta, jolloin Schmier ei ollut yhtyeessä. Neo-Destructionin aikaisia julkaisuja ei lasketa yhtyeen viralliseen diskografiaan . Neo-Destruction kuitenkin toimi nimellä Destruction, eikä sitä lasketa eri yhtyeeksi.


title: Edel Records Finland

text: Edel Records Finland on suomalainen levy-yhtiö, joka nykyisin viimeksi uudelleen nimettynä on Playground Music Oy. Tuotanto on kotimaista musiikkia ja toimintana on ollut monien ulkomaisten levymerkkien edustusta Suomessa. Edel Records Finland Oy toimi myös jo kotimaisten labelien ja myös yhtyeiden omakustanteiden jakelijana. Aiemmin Edel Records Finland Oy toimi nimellä K-tel International (Finland) Oy, mutta yhtiön liityttyä vuonna 1999 yrityskaupan myötä kansainväliseen Edel-konserniin levy-yhtiön nimi muuttui muotoon Edel Records Finland Oy. Edeliin sulautui myös K-telin aiemmin samana vuonna ostama Audiovox Records Oy (AXR).


title: Edel Records Finland

text:
Ryhmittymä Edel Music AG on yksi Euroopan suurimmista riippumattomista levy-yhtiöistä. Pääkonttori sijaitsee Saksassa.
Vuonna 2010 Playground Music ja Bonnier Amigo Music Group ostivat Edelin Suomen toiminnot Edel Records Finland Oy:n. Uudelleen nimettyyn yhtiöön Playground Music Bam Oy sulautui myös Oy Bonnier Amigo Music Finland Ab ja Playground Music Finland. Playground myi Edelin kotimaisen katalogin uudelle AXR Musicille. Helsingin Vanhankaupungin jakeluvarasto siirtyi Ruotsiin.
Vuodesta 2010 alkaen jakeluvarastot ovat ENS Ab:ssa Boråsissa, kuten ovat myös usean muunkin suomalaisen kansainvälisen toimijan varastot.


title: Testament

text: Testament on kalifornialainen vuonna 1983 perustettu thrash metal -yhtye.


title: Testament

text: Vaikka yhtyeen levynmyynti ja suosio ei ole ollut yhtä suurta, kuin thrash metallin neljän suuren yhtyeillä, on se silti yhtä merkittävä yhtye tyylilajin historiassa ja se on suosittu thrash metal- fanien keskuudessa.


title: Testament

text: Rumpali Louie Clemente, kitaristi Eric Peterson ja hänen kitaristiystävänsä Derrick Ramirez perustivat Testamentin San Franciscon alueella vuonna 1983. Basistiksi kiinnitettiin Greg Christian ja laulajaksi valikoitui Steve Souza. Derrick Ramirez korvattiin myöhemmin Alex Skolnickilla. Steve Souza lähti Exodus-nimiseen yhtyeeseen ja hänen tilalleen tuli Chuck Billy. Yhtyeen nimi oli ensiksi Legacy, mutta he muuttivat sen Testamentiksi kuultuaan, että oli jo toinen yhtye, joka käytti nimeä The Legacy.


title: Testament

text: Megaforce Records julkaisi ensimmäisen Testament-albumin "The Legacy" vuonna 1987. Testament lähti toisen thrash metal -yhtyeen Anthraxin kanssa Yhdysvaltojen ja Euroopan kiertueelle, jolla nauhoitettiin "Live At Eindhoven (EP)".


title: Testament

text: Toinen studioalbumi "The New Order" julkaistiin vuonna 1988. Tätä seurasi jälleen kiertue, jonka jälkeen Testament palasi studioon tekemään seuraavaa albumiansa. "Practice What You Preach" julkaistiin 1989. Albumi toi Testamentille lisää julkisuutta, ja sen nimikkoraitaa soitettiin MTV:n Headbanger's Ballissa.


title: Testament

text: Vuonna 1990 julkaistiin albumi "Souls Of Black", joka ei saavuttanut läheskään niin suurta suosiota kuin "Practice What You Preach" -albumi. Kaksi vuotta myöhemmin 1992 Testament julkaisi albumin "The Ritual", jossa oltiin siirtymässä pois thrash metallista enemmän perinteiseen heavy metaliin. Levy myi huonosti ja yhtye jäsenet alkoivat lähteä yksitellen omille teilleen. Testament kävi lämmittelemässä Iron Maidenia Helsingin jäähallissa elokuussa 1992.


title: Testament

text: Pääkitaristi Alex Skolnick turhautui Testamentin toimintaan ja lähti pian "The Ritualin" jälkeen ja liittyi väliaikaisesti yhtyeeseen nimeltä Savatage. Rumpali Louie Clemente sai myös tarpeekseen ja lähti yhtyeestä jättäen muusikon uran.


title: Testament

text: 1993 Skolnickin ja Clementen tilalle tulivat Glen Alvelais ja Paul Bostaph. Tällä kokoonpanolla julkaistiin livetallenne "Return To The Apocalyptic City (EP)". Pian sen jälkeen Alvelais lähti bändistä ja Bostaph liittyi Slayeriin jättäen Testamentin.


title: Testament

text: 1994 julkaistiin "Low". Rumpuja soitti tällä kertaa John Tempesta ja kitaraa Death-yhtyeen James Murphy. "Low" oli erilainen albumi edellisiin tuotoksiin nähden. Siinä oli erilaisia vaikutteita, kuten balladi "Trail of Tears". "Low" menestyi hyvin vanhojen fanien joukossa ja toi myös samalla uusiakin faneja. Vuosien 1994-1995 kiertueen jälkeen Greg Christian, John Tempesta ja James Murphy lähtivät bändistä.


title: Testament

text: Seuraavassa albumissa, "Demonic"issa (1997), oli jonkin verran death metalin piirteitä. Eric Peterson soitti tällä albumilla sekä soolo- että rytmikitarat. Bassossa oli aikaisempi jäsen Derrick Ramirez ja rummuissa entinen Dark Angelin jäsen Gene Hoglan.


title: Testament

text: 1999 Hoglan erosi yhtyeestä ja James Murphy tuli takaisin "The Gathering" -albumin julkaisuun. Bassossa oli Deathin Steve DiGiorgio ja rummuissa Slayerin Dave Lombardo.


title: Testament

text: Pian "The Gatheringin" julkaisun jälkeen pääkitaristilla James Murphyllä todettiin aivokasvain, josta hän parantui täydellisesti, mutta ei pysty muistamaan mitään "The Gatheringin" nauhoituksista. Vuonna 2001 todettiin vuorostaan Chuck Billyllä syöpä ja hän aloitti hoidon sitä vastaan. Huolimatta näistä vaikeuksista Testament onnistui julkaisemaan "First Strike Still Deadly" -levyn kahden ensimmäisen albumin kappaleista. Alex Skolnick tuli takaisin kitaraan ja John Tempesta rumpuihin.


title: Testament

text: Vuonna 2003 Chuck oli täysin parantunut syövästään ja Testament aloitti taas konsertoinnin uuden rumpalin, John Allenin, kanssa. Seuraavana vuonna yhtye vaihtoi taas kokoonpanoaan kesän festareille. Paul Bostaph korvasi John Allenin ja pääkitaristi Steve Smyth lähti liittyäkseen Nevermoreen. Hänet korvasi Mike Chlasciak. Kuitenkin vähän Steve Smythin lähdön jälkeen Eric Peterson mursi jalkansa kaatuessaan portaissa ja Steve tuli takaisin tuuraamaan Ericiä vähäksi aikaa. Tällä kokoonpanolla yhtye esiintyi myös Suomessa, Provinssirockissa, Seinäjoella.


title: Testament

text: 2005 Testament teki Euroopan kiertueen alkuperäisellä kokoonpanolla. Yhtye esiintyi Oulun Jalometalli-festivaaleilla 17. elokuuta 2007, sekä Vantaan Ankkarock-festivaaleilla 2. elokuuta 2009. Ja vuonna 2010 Tuska-festivaaleilla Helsingissä.


title: Testament

text: Testament julkaisi uuden albumin "The Formation of Damnation" huhtikuussa 2008 ja esiintyi Tampereella Sauna Open Air -festivaaleilla kesäkuussa 2008.


title: Bette Midler

text: Bette Midler (s. 1. joulukuuta 1945, Honolulu, Havaiji, Yhdysvallat) on yhdysvaltalainen laulaja, näyttelijä ja komedienne. Hän opiskeli Havaijin yliopistossa pääaineenaan teatteri, mutta aloitti laulu-uransa New Yorkissa. Siellä hän ystävystyi Barry Manilow'n kanssa, joka tuotti hänen ensimmäisen albuminsa "The Divine Miss M".


title: Bette Midler

text: Midler esiintyi "Viulunsoittaja katolla" -musikaalissa, ja vuonna 1974 hän sai Tony-palkinnon työstään Broadwaylla. Vuonna 1979 hän näytteli elokuvassa "The Rose", josta hän parhaan naispääosan Oscar-ehdokkuuden. Hän on näytellyt myös suosituissa komedioissa muun muassa "Pirullisia ihmisiä", "Posketonta porukkaa" ja "Tuplabisnes". Hän voitti neljä Grammy-palkintoa, mm. yhden parhaana uutena artistina (1973) ja vuoden levystä (1989). Vuonna 1993 Midler voitti myös Emmy-palkinnon esiintymisestään "The Tonight Show" -ohjelmassa. Midler on mezzosopraano, ja hänen äänialansa on kolme oktaavia.


title: Bette Midler

text: Midler on naimisissa Martin von Haselbergin kanssa. Heillä on yksi tytär (s. 1986).


title: Cameo

text: Cameo tarkoittaa ainakin seuraavia asioita:


title: Tverin Karjala

text: Tverin Karjala tarkoittaa karjalaisten asuma-alueita Tverin alueella Venäjällä 150–200 km Moskovasta luoteeseen. Maantieteellisenä alueena Tverin Karjala on hajanainen. Tverinkarjalaiset asuvat melko hajallaan laajalla alueella, jonka asukkaista enemmistö on venäläisiä. Tverin alueella on virallisen väestökirjanpidon mukaan 20 000 kansallisuudeltaan karjalaista (2000), mutta todellisen lukumäärän arvellaan olevan lähempänä 100 000. Karjalan kieli sekä kulttuuri on säilynyt sadoissa kylissä. Uskonnoltaan tverinkarjalaiset ovat ortodokseja.


title: Tverin Karjala

text: Ylisen Volgan pohjoispuolinen alue oli kärsinyt paljon 1500- ja 1600-luvuilla sodissa ja maanomistajat halusivat autioille mailleen viljelijöitä ja veronmaksajia. Alueelle saapui sitten Stolbovan rauhan jälkeen vuonna 1617 Käkisalmen läänistä ja Inkeristä ortodoksista karjalais- ja inkeroisväestöä sotia, Ruotsin luterilaisia uskonvainoja ja verotusta pakoon. Venäjällä he asettuivat asumaan etupäässä Tverin alueelle, Tverin kaupungin pohjoispuolelle. Inkeriin jääneitä kutsutaan inkerikoiksi. Tverin Karjalaan muutti kaikkiaan 20 000 henkeä, jotka menestyivät alueella hyvin, koska siellä oli tilaa. Vuoden 1834 väestölaskennassa heitä oli noin 83 000 henkeä, vuonna 1858 noin 93 000 ja vuonna 1890 jo 132 332. Vuonna 1895 Tverin karjalaisia oli noin 180 000 henkeä. Venäjän keisarikunnassa järjestetyssä ainoassa väestönlaskennassa vuonna 1897 karjalaisia ilmoitettiin olevan noin 117 000, mutta tässä laskennassa kaikki venäjää puhuvat luokiteltiin kansallisuudeltaan venäläisiksi. Vuonna 1926 karjalaisia oli jo 140 567 eli enemmän kuin varsinaisessa Karjalassa. Näiden lisäksi asui Tverin läänin alueella saman verran osittain tai kokonaan venäjänkielisiä karjalaisia. Joten karjalaisten todellinen lukumäärä vuonna 1926 oli lähes 250 000 henkeä. Samassa väestönlaskennassa asui Tverin läänissä yli 2 600 virolaista. A.Vershinsky listaa alueelta vuodelta 1932 yli 100 täysin karjalaista kylää. Joten aivan marginaalisesta väestöryhmästä ei ole kysymys.


title: Tverin Karjala

text: Tverissä karjalaiset olivat maaorjia muiden Keski-Venäjän talonpoikien tapaan. Vuoden 1861 reformissa he saivat henkilökohtaisen vapautensa ja suurtilat joutuivat luovuttamaan kyläkunnille lisää maata sarkajaossa viljeltäväksi. Yksityistä maata talonpojat alkoivat saada vasta Stolypinin reformissa (eli Venäjän isossajaossa) vuoden 1909 jälkeen. Taloutta paransi myös rautatien rakentaminen Pietarista (sivurata Lihoslavlista Toržokiin valmistui vuonna 1911) 1840-luvulla Moskovaan. Karjalaisten talous ja kulttuuri kehittyi. Pietarin - Moskovan Rautatie eli Nikolain Rautatie tarjosi työtä ja paikalliset tuotteet voitiin markkinoida paremmin Moskovaan ja Pietariin.


title: Tverin Karjala

text: Karjalaisten määrän kasvu hidastui vuosina 1890–1926. Tähän olivat syynä ensimmäinen maailmansota, vallankumous 1917 ja kommunistinen järjestelmä. Karjalaisten määrä aleni jyrkästi 1930-luvulta alkaen. Maatalouden pakkokollektivisointi supisti yksityisen maatalouden kasvitarhan ja kotitarvekarjan asteelle. Samassa yhteydessä varakkaat viljelijät eli kulakit karkotettiin pakkotöihin. Tverin läänistä muodostettiin Kalininin alue, koska Tverin kaupungin nimi muutettiin Kalininiksi neuvostoaikana.


title: Tverin Karjala

text: Vallankumouksen jälkeen 1920-luvun alusta 1930-luvulle asti Neuvosto-Venäjä tunnusti vähemmistökansojen oikeudet ja arvon. Alueella järjestettiin karjalaista peruskoulutusta ja tverinkarjalan kirjakieltä kehitettiin. Vuonna 1937 alueelle perustettiin kansallinen piirikunta. Tämä olisi voinut edistää karjalaisten kansallisuuspolitiikan toteuttamista, mutta Stalin ei halunnut Moskovan läheisyyteen vahvaa kansaa, joka samastuisi suomalaisiin ja virolaisiin. Tästä syystä piirikunta lakkautettiin jo 20 kuukauden kuluttua helmikuussa 1939. Tverinkarjalaiset koulut suljettiin, karjalankieliset lehdet lakkautettiin ja kirjojen julkaiseminen kiellettiin. Sivistyneistö ja karjalaiset johtajat teloitettiin. Neuvostoliitossa Karjalan kansallistunnon, kielen ja kulttuurin sammuttamista ei tuomittu. Yhtenäisyyspolitiikkaa eli venäläistämistä pidettiin oikeana. Tverinkarjalaisten asuinalueelle myös sijoitettiin venäläisiä. Käytännössä kyseessä oli siis väestön vaihto ja etninen puhdistus.


title: Tverin Karjala

text: Vuonna 1990 perustettiin Tverinkarjalaisten kulttuuriseura. Seuralla on laaja toimintaohjelma. Pääasiana on karjalankielen elvyttäminen. Karjalaisiksi ilmoittautuneita oli vuonna 1989 vain 23 000, joskin todellisen määrän oletetaan sijaitsevan noin 100 000 karjalaisen paikkeilla. Lihoslavlin, Maksatihan, Rameškin ja Spirovon piireissä aloitettiin 1993 vapaaehtoinen äidinkielenopetus ja Tverin yliopistoon perustettiin karjalais-suomalainen osasto kouluttamaan opettajia karjalaispiirien peruskouluihin. Seura julkaisee Karielan sana -nimistä lehteä.


title: Tverin Karjala

text: Tverin Karjalan maaseudulla on vielä joissakin kylissä tapana vanha perinne, jossa suuren leivinuunin jälkilämpöä käytetään saunomiseen. Uuni on niin tilava, että sinne mahtuu kyykyssä istumaankin. Sama perinne on tuttu myös vepsäläisille sekä laajalti tunnettu Keski- ja Etelä-Venäjällä. Itä-Suomessakin leivinuunia on harvakseltaan käytetty parantamiskylpyihin. Tapa on jo kuitenkin katoamassa. Vielä löytyy kuitenkin henkilöitä joilla on muistitietoa tämäntapaisesta saunomisesta.


title: Tverin Karjala

text:
Venäjän federaation laki "kansallinen kulttuuriautonomia" -nimisistä järjestöistä hyväksyttiin 17.7.1996. Jo saman vuoden joulukuussa (19.12.1996) pidettiin Lihoslavlissa tverinkarjalaisen kansallisten kulttuuriautonomioitten perustamista valmisteleva kokous. Edustajia oli 67 yhteensä seitsemältä hallintoalueelta. Venäjän kansallisuusasiain ministeriöstä oli kaksi edustajaa, joista toinen oli lain valmisteluun osallistunut A. V. Pozdnjakov"." Organisaatiokomitean puheenjohtajaksi valittiin Viktor Jolkin. Vuoden 1997 alkupuolella perustettiin kuusi piiritason "autonomiaa": Vesjegonskin, Zubtsovan, Lihoslavlin, Maksatihan, Ruameškan ja Tverin kaupungin. Perustaminen eteni edellä mainitun lain mukaan seuraavalle tasolle siten, että 15.11.1997 perustettiin Tverin oblastin Tverinkarjalaisten kansallinen kulttuuriautonomia. Sen hallituksen puheenjohtajaksi valittiin Viktor Jolkin.
Helmikuussa 1998 hallitus valitsi puheenjohtajaksi Zinaida Golovkinan; valinta vahvistettiin vuosikokouksessa 16.4.1998. Työ jatkui – nimi vain muuttui kulttuuriseurasta kulttuuriautonomiaksi. Vuosiksi 1999–2005 laadittiin kielen ja kulttuurin kehittämisohjelma, jolle saatiin rahoitus oblastin budjetista. Vuonna 2001 perustettiin kaksi uutta jäsenautonomiaa: Molokovan piiriautonomia ja Sonkovan piirin Bereškovan kyläpiirin "autonomia".
Kielen opiskelun avuksi ilmestyi Zoja Turicevan lukukirja "Armaš šana" ja Ljudmila Gromovan oppikirja "Aiga paissa i lugie karjalakši". Tverinkarjalaisten historiaa eri puolilta on valottanut Anatoli Golovkin venäjänkielisissä kirjoissaan. Kulttuuria vaalii ainakin 12 folkyhtyettä ja kaksi kanteleyhtyettä. Kaksi karjalaisyhtyettä on saanut "kansanyhtyeen" arvon. Karjalan kieltä opetetaan 11 koulussa ja Lihoslavlin opettajaopistossa, jossa koulutetaan myös karjalan kielen opettajia. Huomiota on kiinnitetty myös lapsiin ja nuoriin: karjalaisen lastenkulttuurin ensimmäinen festivaali on jo pidetty; kulttuuriautonomiaan on perustettu sekä oblastin että piiritason nuoriso-osastot. Tverinkarjalaisten kansallinen kulttuuriautonomia toimii karjalan kielen ja karjalaisen kulttuurin säilymisen turvaksi.


title: Tverin Karjala

text: Vuonna 1998 julkaistiin runokirja "Oma randa", jonka runot on kirjoittanut Stanislav Tarasov. Kirja sisältää noin 40 runoa, jotka ovat kirjassa sekä karjalaksi että venäjäksi. Kirjasta on vuonna 2008 otettu uusintapainos. Uusi teos on paranneltu ja laajennettu laitos. Uudessa laitoksessa runoja on 60, ja lisäksi se sisältää pitkän karjalankielisen novellin "Küünelet". Vuonna 2004 julkaistiin uusi karjalankielinen teos "Kuz'micca", joka on kirjoittanut Nikolai Balakirev sujuvalla karjalan kielellä. Se on kertomus tverinkarjalaisen kylän ja sen värikkäitten asujien vaiheista. Ljudmila Gromova (Barhatova) on myös kirjoittanut runsaasti tverinkarjalaisten kylien ja ihmisten vaiheita käsittelevää runoutta. Runot on pääosin julkaistu "Karielan sana" -lehdessä. Tämä karjalaisten oma lehti julkaisee jokaisessa numerossaan myös karjalankielistä runoutta. Karjalaisväestö lähettää omia runojaan ja kylien elämää kuvaavia kertomuksiaan lehteen.


title: Tverin Karjala

text: Tverinkarjalan kieli kuuluu karjalan kielen etelämurteisiin eri varsinaiskarjalaan. Tverinkarjala eroaa kuitenkin suuresti pohjoisemmista karjalaismurteista ja sitä pidetäänkin toisinaan omana kielenään. Tverinkarjala jakautuu kolmeen erillään olevaan murrealueeseen. Pohjoisin näistä, Vesjegonskin alue, sijaitsee Rybinskin tekojärven länsipuolella. Alueeseen kuuluvat Vesjegonsk-, Sandovo-, Lesnoje-, Molokovo- sekä Krasnyi Holm -nimisiä kaupunkeja ympäröivät kylät. Murretta osaavat vain vanhukset.


title: Tverin Karjala

text: Tverin Karjalan pääalueeseen eli Tolmatsun alueeseen kuuluvat Spiirova-, Ruameška-, Lihoslavlja ja Kozlova-nimiset taajamat ja kirkonkylät ja niiden lähikylät (edelliset nimet tverinkarjalaisessa asussa). Täällä kieli on säilynyt kaikkien sukupolvien kielenä, ja karjalaa kuulee puhuttavan yleisesti esimerkiksi kaupoissa vielä nykyäänkin.


title: Tverin Karjala

text: Eteläisin ja pienin tverinkarjalan puhuma-alue sijaitsi Zubtsovin eli Djoržan seudulla. Siihen kuuluivat Aleksandrovskoi-, Nouvoi-, Semnovskoi-, Vasiljevskoi-, Ivanovskoi- ja Matjugino-nimiset kylät ja taajamat. Seutu kärsi pahoin toisessa maailmansodassa rintaman kulkiessa sen yli. Myös perinteisen elämänmuodon lakkauttaminen maatalouden kollektivisoinnin yhteydessä nopeutti zubtsovinkarjalaisten sulautumista. Nykyisin nämä eteläisimmät tverinkarjalaismurteet ovat jo hävinneet. Petroskoin yliopiston tekemän tutkimuksen mukaan niin kutsutun Etelä-Tverin eli Djorzhan karjalaisia oli vuonna 1890 yhteensä 1 664 henkilöä, vuonna 1911 yhteensä 1952 henkilöä, mutta vuonna 1993 jäljellä oli vain 70 henkilöä, jotka ilmoittivat karjalan käyttökielekseen. Toisen tutkimuksen mukaan noin 500 henkilöä puhui edelleen Djorzhan murretta (tutkimus vuodelta 2002), mutta käyttää pääkielenään venäjää. Aluetta on Neuvostoliiton hajoamisen jälkeen vaivannut huomattava muuttokato, kun nuoremmat karjalaiset ovat muuttaneet palvelujen perässä lähinnä Moskovaan.


title: Tverin Karjala

text: Hyvin läheinen tverinkarjalalle oli myös sen länsipuolella Novgorodin alueella puhuttu valdainkarjalan eli novgorodinkarjalan murre. Sitä voidaan pitää lähinnä Tverin Karjalan länsimurteena. Sitä puhutaan edelleen Valdain kaupungin etelänpuoleisissa pikkukylissä keskuspaikkana Pushtoshkan kylä.


title: Tverin Karjala

text: Tärkeimmät tverinkarjalaiset piirit vuodelta 1989:


title: Haukiluoma

text: Haukiluoma on Tampereen kaupunginosa, joka sijaitsee kaupungin luoteisosassa Ylöjärven kaupungin rajalla ja lähellä Nokian kaupungin rajaa. Naapurikaupunginosat ovat Lamminpää ja Ikuri. Haukiluoma rajoittuu pohjoisessa ja lännessä Ylöjärven Vuorentaustaan, etelässä Ikuriin sekä idässä Lamminpäähän.


title: Haukiluoma

text: Haukiluomassa on erinomaiset ulkoilumaastot varsinkin Pikku-Horhan alueella (Haukiluoman ja Lintuviidan välinen matala harjualue), tosin talviaikaan suuri osa sen ulkoilureiteistä on varattu hiihtäjille. Haukiluomasta on lisäksi lyhyet matkat Ylöjärven puolella oleville laajoille metsäalueille, Myllypuron varren ulkoilureiteille, Tohlopin suomaastoille sekä Mustavuoren mäkimaastoihin. Lisäksi uuden Kuruntien itäpuolella Nokialla oleva laaja metsäalue on mainio ulkoilualue myös haukiluomalaisille.


title: Haukiluoma

text: Haukiluomassa sijaitsee Sale Haukiluoma ja muutaman kilometrin päässä Tesomajärvellä on Tesoman kauppakeskus. Tämän lisäksi Haukiluomassa on yksi baari (Bar Lato). Baarin kanssa samassa rakennuksessa sijaitsee Haukiluoman lähipalvelukeskus. Rakennuksessa ovat aiemmin toimineet Haukiluoman neuvola vuoteen 2014, Seurakuntien kerhohuone sekä Haukiluoman päiväkoti. Runkoraitilla sijaitsi 1980-luvulta 2000-luvun alkuun Haukiluoman Grillikioski. Haukiluoman länsiosassa on Haukiluoman teollisuusalue, jossa on pääosin autoiluun liittyviä pienteollisuuskiinteistöjä. Haukiluoman neuvola lopetti toimintansa vuoden 2014 alussa ja toiminta siirtyi Lielahtikeskukseen.


title: Haukiluoma

text: Kaupunginosa on rakennettu 1970- ja 1980-luvuilla entiselle metsä- ja suomaalle. Haukiluoman tila mainitaan 1900-luvun alun isojaon täydennysasiakirjassa osana Rason taloa. Haukiluoma on vanha paikallisnimi, jossa luoma merkitsee jokea pienempää virtaavan veden uomaa. Aikoinaan (noin 1600-luvulla) termillä Haukiluoma tarkoitettiin huomattavasti nykyistä suurempaa aluetta. Käsite kattoi suurin piirtein koko Länsi-Tampereen läntiset osat (ml. Ikuri, Myllypuro ja Kalkku) sekä laajoja alueita Nokian kaupungin puolelta. Nimensä alue sai nykyään Nokialla sijaitsevasta Haukijärvestä. 1970-luvulla kaupunginosaa kaavoitettaessa uudelle kaupunginosalle annettiin nimeksi tämä vanha ja perinteinen nimi. Nimiehdotuksina olivat myös Perä-Lamminpää ja Taka-Ikuri.


title: Haukiluoma

text: Haukiluoman rajanaapureita ovat lännessä Myllypuro, etelässä Ikuri, idässä Lintuviita (osa Lamminpäätä) ja pohjoisessa Hatola (osa Vuorentaustaa ja siten Ylöjärveä). Haukiluoma muodostaa yhdessä Ikurin kanssa yhteisen omakotiyhdistyksen, joka valvoo kyseisten alueiden omakotiasujien etua. Haukiluoman lapset ovat kulkeneet koulumatkansa Lamminpään ala-asteelle ja toisaalta kaupunginosan vainajat on pääosin haudattu Lamminpään hautausmaalle. Yläasteen pääosa koululaisista käy Tesoman yläasteella.


title: Haukiluoma

text: Pinta-alaltaan Haukiluoma on noin 0,78 neliökilometriä. Asukkaita kaupunginosassa oli vuonna 2005 1 739 henkeä. Suurimmillaan vuonna 1990 Haukiluoman väestömäärä oli 2 247 henkilöä. Tuolloin kaupunginosa oli uusi ja sinne oli muuttanut paljon lapsiperheitä. Lasten kasvettua ja muutettua pois on myös väkimäärä selvästi vähentynyt. Vuonna 2005 väestötiheys oli 2 229 henkilöä/km².


title: Haukiluoma

text: Tampereen kaupunginosiin verrattuna Haukiluomaa väestöltään oli Vehmainen (1 743 hlöä) ja lähinnä pinta-alaltaan Messukylä (0,86 km²). Läheisistä kaupunginosista kooltaan parhaiten Haukiluomaa vastaa Tohloppi (väestö 1 852 hlöä ja pinta-ala 1,13 km²).


title: Haukiluoma

text: Liikenneyhteydet Haukiluomasta keskustaan ovat nykyisin hyvät. Ohitustien valmistuttua Haukiluomasta on nopeat yhteydet Helsingin moottoritielle sekä Porin, Rauman, Vaasan ja Kurun suuntaan. Haukiluomassa on yhden Tampereen kaupunkiliikenteen bussilinjan päätepysäkki eli linja 8 (Atala). Lisäksi linja 21 (Tesoma-Ikuri-Lielahti-Turtola) palvelee haukiluomalaisia, sillä sen reitti kulkee Myllypuronkatua pitkin eli Haukiluoman rajan tuntumassa. Haukiluomaan kulki aluksi TKL:n linja numero 3 vuodesta 1982 vuoteen 1990 asti jolloin linjaksi vaihtui 22.


title: Haukiluoma

text: Suurin osa Haukiluoman väestömäärästä muodostuu kaupunginosan keskialueella sijaitsevien kerrostalojen asukkaista. Haukiluomassa on lisäksi runsaasti rivi- ja omakotitaloja. Kaupunginosan kadut on nimetty puun eri osien mukaisesti. Siten kaupunginosan pääkadut ovat nimeltään Tyvikatu, Pahkakatu, Runkokatu ja Lehtikatu. Muita katuja ovat esimerkiksi Pihkakatu, Silmukatu, Naavakatu ja Latvakatu.


title: Voyager 1

text: Voyager 1 -avaruusluotain on miehittämätön aurinkokunnan ulkoplaneettoja ja tähtienvälistä avaruutta tutkimaan 5. syyskuuta 1977 lähetetty luotain, joka on vielä tällä hetkellä (2018) toimintakuntoinen ja toiminee neljännenkin vuosikymmenensä loppuun. Se on Maasta kauimpana sijaitseva ihmisen tekemä laite. Voyager 1 on ohittanut Aurinkokunnan ulkoisimman vaikutusalueen (katso "heliosfääri"), eli se on saavuttanut tähtienvälisen avaruuden. Voyager-avaruusohjelman toinen avaruusluotain oli Voyager 1:n kanssa identtinen Voyager 2.


title: Voyager 1

text: 21 miljardin kilometrin etäisyydellä (141 AU) Auringosta Voyager 1 on saavuttanut hidastuneen aurinkotuulen alueen eli heliovaipan, mikä on terminaatiošokin jälkeinen Aurinkokunnan alue joka merkitsee siirtymää Aurinkokunnasta tähtienväliseen avaruuteen. Tältä etäisyydeltä Voyager 1:n radiosignaalilta kestää yli 13 tuntia saapua Jet Propulsion Laboratoryn ohjauskeskukseensa. Luotain on hyperbolisella radalla ja on saavuttanut pakonopeuden, mikä merkitsee sitä, että luotain ei enää palaa Aurinkokuntaan. Aivan kuin "Pioneer 10", käytöstä poistettu "Pioneer 11" ja sisarluotain "Voyager 2", Voyager 1:stä on tulossa tähtienvälinen luotain.


title: Voyager 1

text: Voyager 1:n tehtävänä oli Jupiterin ja Saturnuksen sekä niiden kuiden ja rengasjärjestelmien tutkiminen, nykyinen tehtävä on heliopaussin havaitseminen ja aurinkotuulen sekä tähtienvälisen aineen hiukkasmittaus.


title: Voyager 1

text: Kummassakin Voyager-luotaimessa on voimanlähteenä kolme radioisotoopin hajoamisen tuottamasta lämpösäteilystä virtaa tuottavaa generaattoria (ns. RTG-generaattori), jotka ovat suuresti ylittäneet lasketun käyttöikänsä ja niiden oletetaan tuottavan riittävästi virtaa Maan kanssa viestivää radiolähetintä varten noin vuoteen 2020 asti.


title: Voyager 1

text: Voyager 1 suunniteltiin aluksi Mariner-avaruusohjelman "Mariner 11" -luotaimeksi. Se suunniteltiin hyödyntämään aikansa uutta tekniikkaa, planeettojen painovoiman linkovaikutusta. Sattumalta planeettojenvälisten luotainten kehitys osui yhteen kerran 175 vuodessa tapahtuvan planeettojen keskinäisestä asemasta johtuvan ”Suuren planetaarisen kiertomatkan” () kanssa, millä tarkoitetaan toisiaan seuraavien planeettojen painovoimien linkovaikutusten sarjaa, mikä mahdollistaa ainoastaan minimaalista polttoainemäärää kurssinkorjauksiin käyttäen yksittäisen avaruusluotaimen vierailla kaikilla neljällä Aurinkokunnan kaasujättiläisplaneetalla: Jupiterilla, Saturnuksella, Uranuksella ja Neptunuksella. Identtiset Voyager 1 ja Voyager 2 -luotaimet suunniteltiin suurta planetaarista kiertomatkaa silmällä pitäen ja niiden laukaisut ajoitettiin niin, että haluttaessa voitaisiin toteuttaa tuo matka.


title: Voyager 1

text: NASA laukaisi Voyager 1:n matkaan 5. syyskuuta 1977 Cape Canaveral Air Force Stationin laukaisukompleksi 41:ltä Titan IIIE Centaur -kantoraketilla, hieman sisaraluksensa Voyager 2:n jälkeen. Vaikka Voyager 1 lähti sisaraluksensa jälkeen, se lähetettiin nopeammalle radalle, niin että se saavuttaisi Jupiterin ja Saturnuksen ennen sisaralustaan.


title: Voyager 1

text: Lähdössä Titan IIIE -kantoraketin toisen vaiheen poltto jäi noin sekunnin ajan vajaaksi ja jätti vastaavan määrän polttoainetta käyttämättä. Lennonjohto epäili että Voyager 1 ei saavuttaisi Jupiteria, mutta kantoraketin seuraavassa vaiheessa oli riittävästi polttoainetta kompensoimaan edellisen vaiheen lyhyeksi jäänyt poltto.


title: Voyager 1

text: Voyager 1 aloitti Jupiterin valokuvaamisen tammikuussa 1979. Se oli lähimpänä Jupiteria 5. maaliskuuta 1979, 349 000 kilometrin päässä planeetan keskipisteestä.


title: Voyager 1

text: Lähietäisyys mahdollisti suuremman havaintotarkkuuden. Suurin osa kuita, rengasjärjestelmiä, magneettikenttiä ja säteilyä koskevista havainnoista tehtiinkin ohilentoa edeltävänä ja seuraavana vuorokautena. Planeetan valokuvaus päättyi huhtikuussa.


title: Voyager 1

text:
Kumpikin Voyager-luotain teki tärkeitä uusia havaintoja Jupiterista ja sen kiertolaisista. Yllättävin niistä oli Io-kuun tuliperäinen toiminta, mitä ei ollut aikaisemmin havaittu Maasta tai Pioneer 10 ja Pioneer 11 -luotaimien ohilennoilla.
Jupiterin painovoiman aiheuttama linkovaikutus toimi suunnitellusti ja luotain suuntasi Saturnukseen, minkä ohilento tapahtui 12. marraskuuta 1980 124 000 kilometrin etäisyydellä planeetan pilvikerrostuman yläosasta. Luotain havaitsi Saturnuksen renkaiden monimutkaisen rakenteen ja tutki Saturnuksen ja sen Titan-kuun kaasukehää. Koska Titanilla havaittiin paksu kaasukehä, päätti Voyagerin lennonjohto Jet Propulsion Laboratoryssa ohjata luotaimen Titanin läheltä tapahtuvalle ohilennolle ja keskeyttää ”suuren planetaarisen kiertomatkan”. (Suuren planetaarisen kiertomatkan jatkamisesta katso Uranuksen ja Neptunuksen osioita Suuren kiertomatkan suorittaneen Voyager 2 -luotaimen artikkelissa)


title: Voyager 1

text: Titanin ohilennon aiheuttama painovoiman lisälinkovaikutus vei Voyager 1:n planeettojen ratatason ulkopuolelle, mikä päätti sen planeettojentutkimusvaiheen. On arvioitu että kummallakin Voyager-luotaimella olisi riittävästi virtaa ainakin joidenkin mittalaitteiden käyttämiseksi vuoteen 2020 asti.


title: Voyager 1

text: Voyager 1:n suunnatessa tähtienväliseen avaruuteen sen mittalaitteet jatkavat Aurinkokunnan tarkkailua; JPL:n tiedemiehet käyttävät plasma-aaltotutkimuslaitteita Voyager 1 ja Voyager 2 -luotaimissa tutkiakseen heliopaussia.


title: Voyager 1

text: Voyager 1:n aurinkotuuli-ilmaisin lopetti toimintansa vuonna 1990, eikä sen tarkkaa asemaa suhteessa heliosfääriin tiedetä. Kuitenkin toukokuussa 2005 NASA ilmoitti lehdistötiedotteessaan, että tutkijat olivat saavuttaneet konsensuksen siitä, että Voyager 1 oli nyt heliovaipassa.


title: Voyager 1

text: 15. elokuuta 2006 luotain saavutti 100 AU:n (n. 15 miljardin kilometrin) etäisyyden Maasta, mikä tekee siitä kaikkein kauimpana Maasta olevan ihmisen tekemän laitteen. Voyager 1:n laskettiin 21.10.2009 olevan 16,67 miljardin kilometrin etäisyydellä Maasta. Voyager 1 loittonee Aurinkokunnasta noin 3,6 AU:ta vuodessa (noin 17,2 km/s), eli nopeammin kuin Voyager 2. Voyager 1 ei suuntaa mitään tiettyä tähteä kohti, mutta vaikka luotain suuntaisi kohti lähintä tähteä, Alfa Centauria, matkaan kuluisi noin 80 000 vuotta. NASAn Voyager-sivuston etusivulla on reaaliaikainen etäisyyslaskin Voyager-luotainpariin.


title: Voyager 1

text: 12. syyskuuta 2013 NASA ilmoitti 36-vuotiaan Voyager 1:n matkanneen jo 19 miljardin kilometrin etäisyydelle Auringosta ja päässeen siten tähtienväliseen avaruuteen asti eli ulos Aurinkokunnastamme. Mittausaineiston perusteella tutkimusryhmä katsoi Aurinkokunnasta poistumisen tapahtuneen 25. elokuuta 2012. Kyseessä on tutkijoiden mukaan suurin ihmiskunnan saavutus avaruudessa sitten Kuuhun laskeutumisen. Asia varmistui, kun luotain lähetti uudenlaista dataa, josta voitiin päätellä luotaimen siirtyneen ulos Aurinkokunnasta.


title: Cocktailkutsuilmiö

text: Cocktailkutsuilmiöllä ("cocktail party effect") tarkoitetaan ihmisen kykyä erottaa yksittäisen ihmisen puhe monen yhtäaikaisen puhujan ja taustahälyn seasta. Vaikka henkilön ympärillä olisi useita puhujia, hän voi keskittyä kuuntelemaan yhtä puhujaa ja unohtaa muut puhujat.


title: Cocktail party -puhe

text: Cocktail party -puheeksi kutsutaan henkisesti jälkeenjääneiden ihmisten runsasta puhetta, joka jää kuitenkin sisällöllisesti köyhäksi. Nimitystä pidetään usein loukkaavana. Monissa tapauksissa vammautuneet rakastavat sanoja ja puhumista ihmisten kanssa, mutta puhe on epäloogista ajatusten yhteenliittämistä. Tämä on yleistä esimerkiksi Williamsin syndroomassa.


title: Asa (muusikko)

text: Asa (oik. Matti Mikael Salo, s. 9. huhtikuuta 1980 Kemi) on suomalainen rap-muusikko Helsingin Roihuvuoresta. Asa, joka käytti aikaisemmin taiteilijanimeä Avain, tuli tunnetuksi 2000-luvun alussa Rähinä Records -hiphopkollektiivin jäsenenä. Asa on yksi suurimmista suomalaisen hip-hopin alkutekijöistä.


title: Asa (muusikko)

text: Asan sanoitukset olivat ensimmäisillä levyillä kantaa ottavia ja vasemmistolaisia. Hänen aiheitaan ovat olleet poliitikkojen ja valtapuolueiden homogeenisuuden kritisoiminen, sodan ja eriarvoisuuden vastustaminen sekä Helsingin lähiöiden elämäntavan kuvaaminen. "Loppuasukas"-levystä lähtien Asan sanoitukset ovat olleet enemmänkin monitulkintaisia ja runoutta, käsitelleet ihmisen henkistä kasvua ja luontoa ilman poliittista sanomaa.


title: Asa (muusikko)

text: Hänen isänsä oli tunnettu asianajaja Heikki Salo.


title: Asa (muusikko)

text: Asa esiintyy ja levyttää musiikkia Jätkäjätkät-nimisen yhtyeen kanssa.


title: Asa (muusikko)

text: Vuonna 1999 Asa esiintyi "Zabaz Sessio II" -kappaleella ja Freestyle räppäsi muun muassa Rudy Rääväsuuta vastaan. 2000-luvun alussa Avain nauhoitti demon, jonka Rähinä Recordsin Elastinen vei Radiomafia-radiokanavalle (nyk. YleX). Warner Music oli kuullut Avainta jo Kapasiteettiyksikön demolla, mutta levy-yhtiö kiinnostui artistista vasta tämän musiikin alettua soida radiossa. Avain solmi levytyssopimuksen Warner Musicin kanssa, ja vuonna 2001 julkaistiin Avaimen ensialbumi "Punainen tiili", joka on myynyt yli 14 000 kappaletta. Levy nousi parhaimmillaan virallisen albumilistan viidenneksi ja sai kaksi Emma-ehdokkuutta. Siltä julkaistu single "Yhdes iltaan" nousi MTV Nordicin soittolistalle, vaikka olikin suomenkielinen kappale. Kyseisen kappaleen lisäksi muun muassa nimikappale ja "Roihuvuori" nousivat suomirapin suosikeiksi. Avain näki läheltä Fintelligensin nousun julkisuuteen ja halusi säilyttää yksityisyytensä, joten hieman albumin julkaisun jälkeen Avain irtisanoi sopimuksensa Warner Musicin kanssa ja vetäytyi julkisuudesta. Oikeudet nimeen Avain jäivät levy-yhtiölle.


title: Asa (muusikko)

text: Esikoisalbumin jälkeisen hiljaiselon aikana kyseltiin, jatkaisiko Avain enää musiikkiuraansa. Hän oli kuitenkin tekemässä uutta musiikkia ja vieraili muusikkoystäviensä kiertueilla. Avain esiintyi vielä muutamalla julkaisulla vanhalla artistinimellään, muun muassa Rähinä Recordsin Pommi! -mixtapeilla. Asa keikkaili myös Davon ja Redraman kanssa. Redraman kanssa hän esiintyi myös Keski-Euroopassa. Avain teki paluun Asaksi nimensä vaihdettuaan vuoden 2004 alussa. Ensimmäinen uusi julkaisu oli hiphop-lehti Possen (nykyisin Basso) mukana tullut single "Leijonaa metsästän", joka päätyi myös radiokanavien soittolistoille. Fried Records julkaisi seuraavan vuoden huhtikuussa albumin "Leijonaa metsästän", joka nousi albumilistan kolmanneksi. Vuonna 2005 Asa oli mukana myös "Tyttö sinä olet tähti" -elokuvan tekemisessä soundtrackin säveltäjänä, sanoittajana, sovittajana ja cameoroolissa.


title: Asa (muusikko)

text: Syksyllä 2006 ilmestyi Asan kolmas albumi "Terveisiä kaaoksesta". Levyn julkaisi Numbers Entertainment. Seuraavan vuoden alussa ilmestyi mixtape "Foetida-Pro Promo", jota painettiin ainoastaan tuhat kappaletta. Myöhemmin Asa levitti mixtapeaan internetissä.


title: Asa (muusikko)

text: Asa julkaisi 16. huhtikuuta 2008 "Loppuasukas"-nimisen albumin, jonka nimen hän kertoo tarkoittavan alkuasukkaan vastakohtaa. Albumi nousi ilmestyessään albumilistan neljännelle sijalle. Asa on myös julkaissut Aseistakieltäytyjäliiton tukilevyn "Via Karelia", jota hän kuvailee "slaavilaiseksi räpiksi". Politiikkaa, yhteiskunnan epäkohtia ja väkivaltaa pohtiva, melankolinen levy on eräänlainen jatko-osa Asan debyytille "Punainen tiili". Asan ensimmäinen punk-henkinen mixtape sai myös jatko-osan nimeltä "Foetida-Pro Promo 2". DJ Polarsoul vastasi levyn miksauksista ja masteroinnista.


title: Asa (muusikko)

text: Asa ja Davo ovat tehneet yhteislevyä nimeltään "Suomen partaalta", mutta toukokuussa 2009 Asan ollessa vieraana Bassoradiossa hän jätti levyn tulevaisuuden avoimeksi. Asa julkaisi toukokuussa 2010 "Jätkäjätkät" -yhtyeensä kanssa "Ykstoist ykstoist" -nimisen albumin. Kaikki bändin laulajat eli Asa, Puppa J ja Joska Josafat sanoittavat sille kappaleita. Asakin esiintyy rivijätkänä, esimerkiksi soittamalla triangelia ja huutamalla taustoja.


title: Asa (muusikko)

text: Asa julkaisi uuden "Jou jou" -albuminsa 23. helmikuuta 2011 oman levy-yhtiönsä, Roihis Musikan, kautta. Levyn tuottajina on mukana muun muassa Uusi Fantasia -yhtyeestä tunnettu DJPP. Albumin ensimmäinen näytekappale "Hip hop hurraa" julkaistiin tammikuun lopulla 2011. Kappaleesta on julkaistu myös musiikkivideo. Asa julkaisi Jätkäjätkät -yhtyeen kanssa toisen studioalbumin "Jatkojatkot" 16. kesäkuuta 2011. Kesällä julkaistiin myös "Jou jou" -albumin toinen musiikkivideo kappaleesta "Iso Pete". Asan seuraava albumi, "Foetida-Pro Promo 2" -mixtapen jatko-osa, "Foetida – Use Your Illusion III" julkaistiin Roihis Musican kautta 7. joulukuuta 2012. Levy käsittelee luontoa, henkistä kasvua, ihmisyyttä ja maailmankaikkeutta.


title: Asa (muusikko)

text: Asa julkaisi 13.12.2013 "Rapsodia" -albumin Roihis Musican kautta. Levyn vastaavana tuottajana toimii DJ Polarsoul ja sillä vierailee muun muassa Kube, Jussi Kuoma ja Otto Martikainen. Levy on tehty Asan itsensä mukaan viikonlopun viihtyisään viettämiseen ja liikkuu huomattavasti rennommissa aihepiireissä kuin aiemmat.


title: Asa (muusikko)

text:
Asa sai "Loppuasukas"-albumista yhdessä levyn muun tekijäryhmän kanssa marraskuussa 2008 vuoden Teosto-palkinnon, 40 000 euroa puoliksi työryhmän kanssa.
Asa voitti "Loppuasukas"-albumillaan vuoden 2008 Emma-gaalan kategoriassa "Vuoden hiphop-, dance- tai R&B-albumi" sekä kaksi palkintoa Femma-gaalassa, "Jazzhiphopelectroyms-femman" ja "Teos-femman".
Roihuvuori-Seuran 50-vuotisjuhlassa Asa valittiin vuoden roihuvuorelaiseksi ja Helsingin kaupunginosayhdistykset ry palkitsi ansiomerkillään Asan Roihuvuoren kaupunginosan eteen tekemästään työstä.
Asa voitti Funky Awardsin vuoden artistin palkinnon ja vuoden levyn "Foetida / Use Your Illusion III"-albumillaan, Uudenmaan Kulttuurirahaston 10 000 euron tunnustuspalkinnon alati uutta etsivästä musiikillisesta ilmaisusta ja omaperäisestä sanataiteesta sekä Femma-gaalan Swag-Femman(-rytmimusiikin sanansaattajat).


title: Asa (muusikko)

text: Asa tuomittiin kokaiinin ja kannabiksen hallussapidosta ja käyttörikoksesta sakkoihin vuonna 2006. Asiasta uutisoitiin iltapäivälehtien pääsivuilla, mitä Asa itse piti poliittisena iskuna häntä vastaan.


title: Kärkkäri

text: Kärkkäri on Kotivaran valmistama grillimakkara. Se on yksi Kotivaran tunnetuimmista tuotteista ja sitä on valmistettu vuodesta 1956 lähtien.


title: Kärkkäri

text: Kärkkäri valmistetaan siten, että sian- tai lampaansuoli täytetään makkara-aineella, joka koostuu ohraryyneistä, naudanlihasta ja mausteista. Sen jälkeen makkarat keitetään ja savustetaan kypsiksi. Lopuksi ne jäähdytetään, leikataan erilleen ja pakataan tyhjiöpakkauksiin.


title: Kärkkäri

text: Perinteiseksi Kärkkärin valmistustavaksi on mainittu paistaa makkara runsaassa öljyssä paistinpannulla. Perinteisesti se nautitaan sinapin sekä hakatun sipulin kera.


title: Kärkkäri

text: Kärkkärin suunnittelun panivat alulle oululaiset grilliyrittäjät, jotka toivoivat Kotivaran kehittävän makkaran, joka olisi hyvää myös paistettuna. Alkuaikoina Kärkkäriä myytiin vain oululaisilla grillikioskeilla yöaikaan. Sillon makkarasta käytettiin myös lempinimeä "Aamiaismakkara".


title: Kärkkäri

text: Kauppojen tuotevalikoimien monipuolistuessa ajan myötä alkoi Kärkkärin suosio hiipua. 1990-luvulla katsottiin sen tulleen elinkaarensa päähän. 2000-luvun alkupuoliskolla Kotivara ilmoitti liha-alan kiristyneen kilpailun takia vähentävänsä keittomakkaroiden tuotevalikoimaa, joihin myös Kärkkäri kuuluisi. Kärkkärin valmistamisen lopettaminen aiheutti suurta keskustelua. Muun muassa oululainen Pro Kärkkäri -ryhmä järjesti vuonna 2003 kampanjan, jolla keräsi kansalaisilta adressiin nimiä, että Kärkkärin valmistusta ei lopetettaisi. Adressiin tuli liki 3 000 nimeä, joka luovutettiin Kotivaran johdolle.


title: Kärkkäri

text: Adressin myötä Kotivara tiedotti myöhemmin jatkavansa Kärkkärin valmistusta. Yrityksen silloinen toimitusjohtaja Jorma Orvola totesi jälkeenpäin, että tuotteen lopetus olisi ”merkinnyt arvaamatonta imagotappiota ja aiheuttanut myös kaupallista tappiota.”


title: Hanoin torni

text: Hanoin torni (myös Hanoin tornit) on yksinkertainen matemaattinen peli. Se koostuu kolmesta tangosta sekä levyistä, joita voi siirtää tangosta toiseen. Alkutilanteessa levyt on pinottu päällekkäin yhteen tangoista kokojärjestyksessä suurimman levyn ollessa alimmaisena. Tarkoitus on siirtää pino toiseen tankoon kolmatta apuna käyttäen samaan järjestykseen siten, ettäPelin keksi ranskalainen matemaatikko Édouard Lucas vuonna 1883. Se perustuu vanhaan legendaan hindutemppelistä, jonka papeilla tai munkeilla on ratkaistavanaan 64 kultaisesta levystä koostuva Hanoin torni. Kun he saavat työnsä päätökseen, koittaa maailmanloppu. Ei tiedetä, keksikö Lucas tämän tarinan itse vai kehittikö hän pelin sen pohjalta.


title: Hanoin torni

text: 64-levyisen Hanoin tornin ratkaiseminen vaatii vähintään 2 − 1 = 18 446 744 073 709 551 615 siirtoa. Luku on sama, joka saadaan myös jyvien lukumääräksi probleemassa shakkipelin keksijän palkkiosta. Jos legendan papit kykenisivät siirtämään yhden levyn joka sekunti ja jos he osaisivat ratkaista pelin vähimmäismäärällä siirtoja, maailmanloppu koittaisi 2 − 1 sekunnin eli noin 585 miljardin vuoden kuluttua. Maailmankaikkeuden arvioidaan nykyään olevan noin 13,7 miljardin vuoden ikäinen.


title: Hanoin torni

text: Peli on ratkaistavissa helpolla algoritmilla:Jotta levyt saadaan siirrettyä tangosta A tankoon B:


title: Hanoin torni

text: Kyseessä on rekursiivinen algoritmi: sen suorittaminen vaatii saman algoritmin suorittamista yhtä pienemmässä tapauksessa eli n − 1 levyllä (kohdissa 1 ja 3). Jossakin vaiheessa päädytään tilanteeseen, jossa n = 1. Käytännössä sekaantumisen riski on suuri jo melko pienten tornien tapauksissa. Yleisin levyjen lukumäärä on kahdeksan.


title: Hanoin torni

text: Algoritmin perusteella on ilmeistä, että pelin ratkaisemiseksi tehtävän työn määrä likipitäen kaksinkertaistuu aina kun peliin lisätään yksi levy. Jos n levystä koostuvan tornin ratkaisemiseen tarvittava siirtojen määrä on k, tarvitaan n + 1 levylle 2k + 1 siirtoa: kahdesti k siirtoa (vaiheet 1 ja 3) plus vielä yksi siirto (vaihe 2). Tähän perustuen voidaan osoittaa, että n levystä koostuvan tornin ratkaisemiseen tarvitaan vähintään formula_1 siirtoa.


title: Hanoin torni

text: Oikean siirtojärjestyksen voi muistaa yksinkertaisella tavalla; tämä tosin vähentää pelaamisen jännittävyyttä tuntuvasti. Olettakaamme, että levyt ovat alkutilanteessa vasemmanpuoleisessa tangossa ja tavoitteena on siirtää ne oikeanpuoleiseen. Jos pelissä on parillinen määrä levyjä, aloita siirtämällä pienin levy keskelle. Mikäli levyjen määrä on pariton, siirrä pienin levy oikeanpuolimmaiseen tankoon. Tämän jälkeen siirretään vuorotellen pienintä levyä (numeroa 1) ja jotakin muista levyistä. Pienintä levyä siirretään aina täsmälleen joka toisella siirrolla, ja se noudattaa säännöllistä liikerataa. Jos pelissä on parillinen määrä levyjä, pienin levy liikkuu koko ajan seuraavasti: vasemmalta keskelle, keskeltä oikealle, oikealta vasemmalle ja niin edelleen. Vastaavasti parittomassa tapauksessa on toimittava päinvastoin: oikealta keskelle, keskeltä vasemmalle, vasemmalta oikealle ja niin edelleen – mutta vain joka toisella siirrolla. Näiden pienimmän levyn suorittamien siirtojen välissä on aina vain yksi laillinen tapa siirtää suurempia levyjä. Toistamalla tätä strategiaa peli ratkeaa automaattisesti.


title: Hanoin torni

text: Ratkaisemiseen tarvittavien siirtojen vähimmäismäärän ongelmaa ei ole toistaiseksi osattu ratkaista pelille, jossa tankoja on neljä tai enemmän. Hanoin tornia käytetään usein psykologisena tutkimusmenetelmänä ongelmanratkaisukyvyn mittaamisessa. Ratkaisun rekursiivisen luonteen vuoksi se on myös yleinen esimerkki ohjelmoinnin opetuksessa.


title: Fragile Hollow

text: Fragile Hollow on suomalainen rockyhtye, joka perustettiin vuonna 1997 nimellä Prophet. Saatuaan levytyssopimuksen Avantgarde Musicilta yhtye vaihtoi nimensä Fragile Hollow’ksi vuonna 2001, jotta ei olisi sekaantunut samannimiseen yhdysvaltalaisyhtyeeseen. Esikoisalbumi "Effete Mind" julkaistiin 2003. Kesällä 2016 yhtye julkaisi toisen kokopitkän albuminsa "Entityn".


title: Georges Duby

text: Georges Duby (7. lokakuuta 1919 Pariisi – 3. joulukuuta 1996 Provence) oli 1900-luvun tunnettu ranskalainen keskiaikaan perehtynyt historioitsija, professori ja akateemikko.


title: Georges Duby

text: Duby oli lähtöisin pariisilaisesta käsityöläisperheestä ja nuoruudessaan hän menestyi erinomaisesti kansallisessa piirustuskilpailussa, sijoittuen palkinnoille.


title: Georges Duby

text: Georges Duby valmistui kirjallisuuden opettajaksi 1942, sodan parhaillaan riehuessa ja Ranskan ollessa saksalaisten miehittämä. Valmistumisensa jälkeen hän aloitti uransa opettajana. Hän siirtyi opettajaksi yliopistoon saatuaan nimityksen assistentin virkaan sodan päätyttyä. Hän opetti Besançonin yliopistossa vuodet 1950―1951, ja sen jälkeen Aix-en-Provencessa, kaupungissa, jonka ympäristöön hän asettui lopullisesti asumaan.


title: Georges Duby

text: Vuonna 1953 Duby väitteli kirjallisuuden tohtoriksi Sorbonnessa ja juuri tämän väittelyn jälkeen hänet nimettiin keskiajan historian professoriksi humanistiseen tiedekuntaan Aix-en-Provencen yliopistossa.


title: Georges Duby

text: Opetustyö jatkui uudella foorumilla kun hänet äänestettiin keskiajan oppituolin haltijaksi College de Farnceen 1970. Melkoisen pian, eli 1974 hänet äänestettiin jäseneksi Ranskan kirjoitus- ja kaunokirjallisuusakatemiaan. Varsinaiseen Ranskan akatemiaan, kuolemattomaksi kuolemattomien joukkoon, hänen pääsi 1987.


title: Georges Duby

text: Historiantutkimuksessa Duby keskittyi 900–1200-lukuihin Länsi-Euroopassa ja eritoten syntymässä olevaan Ranskaan. Tuotantonsa välityksellä, kuin myös historianmetodologisilla kirjoituksillaankin, Duby kuului Annalistisen koulukunnan etevimpiin kirjoittajiin.


title: Georges Duby

text: Kirjoittajana Duby on tyyliltään lähes ylivoimainen omana aikanaan. Sen lisäksi hänen mahtavaa tietämystään ja oppineisuuttaan käytettiin myös dokumentaarisissa televisio-ohjelmissa ja historiallisissa sarjoissa. Näin hän ansioitui myös historian popularisoinnin vaikeassa tehtävässä.


title: Georges Duby

text: Tuotannossaan Duby käytti lähdemateriaalina hyvin radikaalilla tavalla uusia ja erilaisia lähteitä. Eritoten ns. monumentit olivat keskeisiä hänen lähdemateriaalissaan. Tietenkin hän myös taitavalla tavalla käytti vanhoja asiakirjalähteitä, joiden uudenlainen luentatapa antooi myös uudenlaisia tuloksia.


title: Georges Duby

text: Suuria ansioita Duby hankki myös kirjoittamalla historian unohdetuista ryhmistä, kuten esimerkiksi naisista. Useissa teoksissaan on esilä naisen historiaa tai ainakin historia, jossa naisella on hyvin keskeinen rooli. Myös miesyhteiskuntaa käsittelevissä teoksissa tulee mielenkiintoisella tavalla usein esiin myös yhteiskunnassa toiminut nainen. Tällaisia naiseen keskittyviä Dubyn teoksia ovat esimerkiksi:


title: Bartitsu

text: Bartitsu on taistelulaji, jota kehitettiin Englannissa 1890-luvulla ja 1900-luvun alkupuolella.


title: Bartitsu

text: Edward William Barton-Wright, englantilainen rautatieinsinööri joka oli asunut ja työskennellyt Japanissa, palasi englantiin 1898 ja ilmoitti kehittämästään uudesta itsepuolustuslajista. Hän väitti tämän lajin yhdistävän kaikkien taistelulajien parhaat elementit ja kutsui lajiaan Bartitsuksi. Suurimmaksi osaksi Bartitsu yhdisteli "vanhan koulukunnan" jujutsua, nyrkkeilyä, painia, ranskalaista savatea ja sveitsiläisen Pierre Vignyn kehittämää lyhyellä kepillä taistelua.


title: Bartitsu

text: Barton-Wright oli aikaansa edellä yhdistäessään itämaisia lajeja länsimaisiin lajeihin. Bruce Lee teki Jeet Kune Do:n tapauksessa saman 70 vuotta myöhemmin.


title: Bartitsu

text: Laji ei ottanut kuitenkaan tuulta alleen ja muut lajit veivät siltä nopeasti kannatusta. Laji olisi saattanut jäädä kokonaan historiaan, ellei Arthur Conan Doyle olisi maininnut Sherlock Holmes -tarinassaan "The Adventure of the Empty House" (1903) Holmesin paenneen Professori Moriartyn kynsistä käyttäen "Baritsua, japanilaista painia". Doyle kirjoitti nimen väärin ja aiheutti sillä paljon päänvaivaa Holmes-tutkijoille.


title: Puhallusputki

text: Puhallusputki on ontto putki, jota käytetään kevyiden ammusten laukaisuun puhalluksen voimalla. Puhallusputkia on käytetty aseina monissa kulttuureissa, yleisimpänä esimerkkinä Etelä-Amerikan intiaanit, jotka metsästävät kastamalla ammuksena käytettävän pienen nuolen kurare-myrkkyyn. Lisäksi käytetään nuolimyrkkysammakoiden erittämää myrkkyä.


title: Puhallusputki

text: Kurarealkaloidit lamauttavat saaliseläimen lihaksiston, jolloin tämä käytännössä tukehtuu hengityselinten lamaantuessa. Kurarealkaloidit jäävät saaliseläimen lihaksistoon, mutta eläin on silti syömäkelpoinen. Tämä johtuu siitä että kyseiset myrkyt eivät imeydy ihmisen ruuansulatusjärjestelmän kautta elimistöön, vaan ne poistuvat elimistöstä ulosteen mukana.


title: Puhallusputki

text: Puhallusputki ("sarbacane") on tunnettu myös keskiajan Euroopassa. Sitä on käytetty lintujen metsästämiseen.


title: Ricardo Zonta

text: Ricardo Luiz Zonta (s. 23. maaliskuuta 1976 Curitiba, Paraná, Brasilia) on brasilialainen autourheilija. Hän ajoi Formula 1 -sarjassa kaudella 2007 Renault'n tallissa testikuljettajana.


title: Ricardo Zonta

text: Ricardo Zonta aloitti kilpailemisen kartingissa vuonna 1987. Hän onnistui voittamaan heti ensimmäisen kilpailun, johon hän osallistui. Seuraavana vuonna hän osallistui Curitiba Karting Championship -sarjaan, jonka mestaruuden hän voitti vuonna 1991. Zonta jatkoi kartingissa vielä vuonna 1992, jolloin hän sijoittui neljänneksi São Paulon kartingsarjassa. Tämän jälkeen hän siirtyi kaudeksi 1993 Brazilian Formula Chevrolet -sarjaan, jossa hän sijoittui kuudenneksi. Vuonna 1994 hän sijoittui viidenneksi Brasilian Formula 3 -sarjassa. Vuotta myöhemmin hän voitti sekä Brasilian että Etelä-Amerikan Formula 3 -mestaruudet.


title: Ricardo Zonta

text: Zonta siirtyi kaudeksi 1996 Eurooppaan kilpailemaan. Hän kilpaili kansainvälisessä Formula 3000 -sarjassa Draco Racing -tallissa. Hän onnistui voittamaan kaksi kilpailua, ja sijoittui loppupisteissä neljänneksi. Samana vuonna hänestä tuli ensimmäinen International Touring Cars -sarjassa kilpaillut brasilialainen. Tuolloin hän ajoi Mercedesillä. Vuonna 1997 hän voitti kolme kilpailua ja lopulta mestaruuden. Lisäksi hän voitti "Golden helmet" -palkinnon, joka oli palkinto parhaasta kansainvälisestä kuljettajasta. Formula 1 -sarjan Jordan-talli palkkasi Zontan tallin testikuljettajaksi. Vuonna 1998 McLarenin Ron Dennis teki Zontan kanssa sopimuksen testikuljettajan paikasta. Testikuljettajan töiden ohella Zonta osallistui FIA GT Championship -sarjan GT1-luokkaan ja voitti mestaruuden. Lisäksi hänet palkittiin "Golden helmet" -palkinnolla.


title: Ricardo Zonta

text: Lokakuussa 1998 välittömästi voitettuaan FIA GT Championship -mestaruuden Zonta teki sopimuksen uuden F1-tallin BAR:n kanssa. Hän oli saanut myös tarjouksia Sauber- ja Jordan-talleilta.


title: Ricardo Zonta

text: F1-kilpakuljettajauransa Zonta aloitti kaudella 1999, jolloin hän ajoi uudessa BAR-tallissa. Pisteitä esikoiskaudella hän ei kuitenkaan, kuten ei koko tallikaan. Hän jatkoi tallissa seuraavallakin kaudella. Kaudella 2000 hän sai pistetilinsä avattua: hän ajoi kolmesti kuudenneksi.


title: Ricardo Zonta

text: Kaudella 2001 Zonta ajoi vain kahdessa kilpailussa Jordan-tallin autolla. Tuolloin hän korvasi Heinz-Harald Frentzeniä.


title: Ricardo Zonta

text: Kaudella 2002 Zonta ei ollut tekemisissä F1-sarjassa, vaan hän keskittyi Telefónica World Series -sarjaan (tunnetaan nykyään nimellä World Series by Renault). Hän voitti kyseisen sarjan 66 pisteen erolla toiseksi sijoittuneeseen Franck Montagnyhyn.


title: Ricardo Zonta

text: Kausilla 2004–2006 Zonta oli Toyota-tallin testi- ja kolmoskuljettaja. Kausilla 2004–2005 hän sai osallistua perjantain harjoituksiin. Kaudella 2004 hän korvasi hyllytettyä Cristiano da Mattaa viidessä kilpailussa. Lisäksi kaudella 2005 hän korvasi Yhdysvaltain Grand Prix'ssa loukkaantunutta Ralf Schumacheria, mutta koska Michelin-renkaita käyttäneet autot vetäytyivät kilpailusta, ei hän koskaan startannut itse kilpailuun. Zonta jatkoi testikuljettajan tehtäviään Toyotalla vielä kaudella 2006, mutta koska Toyota oli edelliskaudella sijoittunut neljänneksi, ei talli saanut ajattaa kolmatta kuljettajaansa perjantain harjoituksissa.


title: Ricardo Zonta

text: Kaudella 2007 Zonta toimi Renault'n testikuljettana.


title: Helvetin enkelit

text: Helvetin enkelit (, "HAMC") on kansainvälinen moottoripyöräkerho, jonka ensimmäinen "chapter" (aluekerho) perustettiin vuonna 1948 Kalifornian Fontanassa Yhdysvalloissa. Kerhoon kuuluu arviolta noin 1 800 jäsentä 22 maasta.


title: Helvetin enkelit

text: Helvetin enkelit käyttävät Harley-Davidson-moottoripyöriä.


title: Helvetin enkelit

text: Muun muassa Yhdysvaltain oikeusviranomaisten, Suomen poliisin ja Interpolin mukaan Helvetin enkelit on rikollisjärjestö, mutta järjestön edustajat sanovat HAMC:tä moottoripyöräkerhoksi. Helvetin enkelit liitetään julkisuudessa muun muassa huumekauppaan, väkivaltarikoksiin, kiristykseen, väkivaltaiseen velkojen perintään ja talousrikoksiin.


title: Helvetin enkelit

text: Helvetin enkelit peittelevät aktiivisesti rikollista toimintaansa. Helvetin enkelien jäsenen on täytettävä tietyt ehdot ja vaiettava kerhon asioista.


title: Helvetin enkelit

text: Helvetin enkelien nimi tulee joko Jean Harlow’n vuoden 1930 elokuvasta "Hornan enkelit" ("Hell’s Angels") tai Yhdysvalloissa toisen maailmansodan aikana toimineesta pommitusjoukosta, jonka jäsenet ajelivat moottoripyörillä vapaa-aikanaan. Joka tapauksessa siipipääkallo tuli toisen maailmansodan taistelulentäjiltä.


title: Helvetin enkelit

text: Helvetin enkelien edeltäjä oli moottoripyöräkerho P.O.B.O.B. ("The Pissed Off Bastards Of Bloomington"), jonka perusti nuori Otto Friendl. Vaikkei Friendl ollutkaan sotaveteraani, monet kerholaisista olivat. POBOB osallistui monien muiden motoristikerhojen kanssa Yhdysvaltain moottoripyöräkerhojen liiton Hollisterin ajoihin kesällä vuonna 1947. Monet motoristit kuitenkin häiritsivät kaupunkia holtittomalla ajollaan juovuksissa ja lopulta rähinöivät poliisia vastaan. Pahimmat rähinöijät olivat Boozefightersejä, eivät POBOB:ista. Hollisterin tyyppinen mellakointi toistui Riversidessä paria kuukautta myöhemmin.


title: Helvetin enkelit

text: POBOB jakautui 17. maaliskuuta 1948, kun Otto Friendl perusti oman moottoripyöräkerhonsa Fontanaan San Bernandinon lähelle nimellä "Hells Angels Motorcycle Club". Hollisterin ja Riversiden tapahtuvat innoittivat Marlon Brandon elokuvan "Hurjapäät" vuonna 1953. Vuonna 1954 Helvetin enkelit sulauttivat itseensä San Franciscon Market Street Commandosin.


title: Helvetin enkelit

text: Helvetin enkeleihin liittyi vuonna 1957 Korean sodan veteraanin "Sonny" Bargerin perustama sattumalta hieman samanniminen Oaklandin "Hell's Angels", jonka nimi kirjoitettiin heittomerkillä.


title: Helvetin enkelit

text: Eräiden tietojen mukaan Helvetin enkelit alkoivat tehdä laittomasti amfetamiinia, kun eräs heihin kohdistunut aiheeton raiskausepäilyoikeudenkäynti vei järjestön rahavarat. Todisteita Helvetin enkeleitä vastaan ei löytynyt eikä tapaus mennyt oikeuteen asti, mutta sitä puitiin lehdistössä ja televisiossa. Jälkikäteen kävi ilmi, että Montereyn tapauksessa 1964 tytöt olivat etsineet seksiseuraa miehistä, mutta näitä tuli liikaa ja tilanne muuttui tyttöjen kannalta joukkoraiskaukseksi. Lehdistö syytti tapauksesta pelkästään Helvetin enkeleitä ja piti tyttöjä väärin alaikäisinä. Montereyn raiskausepäilyjuttu toi silti Helvetin enkeleille huonon maineen ja porttikieltoja. Toisaalta moni halusi tapauksen jälkeen Helvetin enkeliksi.


title: Helvetin enkelit

text: Teräväpäinen Sonny Barger loi 1960-luvulla Helvetin enkeleistä voimakkaan järjestön ja tajusi, että järjestön täytyi laajentua. Barger oli luonnostaan hyvä johtaja ja järjestelijä. Niinpä Barger laati tiukat säännökset ja vaati yhtenäisiä selkätunnuksia sekä aloitti prosenttimerkin käytön. Barger rekisteröi Hells Angelsin 1966 osakeyhtiöksi, jonka tarkoitus oli muun muassa edistää moottoripyöräilyä ja liikenneturvallisuutta. Samana vuonna Helvetin enkelit laajeni Kalifornian ulkopuolelle. Helvetin enkelien tunnuksia rekisteröitiin tavaramerkeiksi. Helvetin enkelit myös perustivat "Church of the Angel" -kirkon ja saivat näin verovapauden. Helvetin enkelien mukana ajellut Hunter S. Thompson kirjoitti Helvetin enkeleistä , joka julkaistiin vuonna 1966. Hunter eli Helvetin enkeleiden joukossa yli vuoden, mutta joutui lopulta joukon pahoinpitelemäksi.


title: Helvetin enkelit

text: Vuonna 1969 tapahtui Kalifornian Altamontissa välikohtaus, jossa Rolling Stonesin rock-konsertissa päihtynyt väkijoukko oli muuttunut aggressiiviseksi ja muun muassa ryhtyi särkemään Helvetin enkelien moottoripyöriä. Välikohtauksessa yksi konserttilavalle pyrkinyt huumepäissään ollut mustaihoinen joutui Helvetin enkelin puukottamaksi. Poliisi vapautti puukottajan, koska piti tapausta itsepuolustuksena, mutta tutki tapausta vuoteen 2005 saakka etsien mahdollista toista puukottajaa.. Elokuvat "Hells Angels on Wheels" (1967) ja" Hell's Angels '69" osaltaan loivat Helvetin enkeleille kulttimainetta. Vaikka Sonny Bargerin mukaan niiden antama kuva Helvetin enkeleistä olikin liioitteleva, niin Helvetin enkelit hankkivat niillä rahaa ja paljon halukkaita jäseniä.


title: Helvetin enkelit

text: Helvetin enkelit perustivat ensimmäisen ulkomaisen osastonsa Lontooseen kesällä 1969 ja perusti niitä yhtä aikaa kaksi. 70-luvun alussa enkelit toimivat Saksassa, 1981 Tanskassa. Kerho on toiminut myös Suomessa 1990-luvulta lähtien.


title: Helvetin enkelit

text: Helvetin enkelit on niin kutsuttu 1%-moottoripyöräkerho. Termi tulee "American Motorcyclist Associationin" (AMA) antamasta julkilausumasta, jonka mukaan "99 prosenttia moottoripyöräilijöistä on kunnollisia, lakia noudattavia kansalaisia". AMA halusi tehdä julkisesti selvän pesäeron Hollisterissa 4. heinäkuuta 1947 tapahtuneeseen mellakkaan osallistuneisiin moottoripyöräilijöihin.


title: Helvetin enkelit

text: Monet moottoripyöräilijät katsoivat tiedotusvälineiden suuresti liioitelleen Hollisterin järjestyshäiriöitä, ja AMA:n mielistelevän mediaa. Vastalauseeksi he ilmoittivat kuuluvansa tuohon yhteen prosenttiin. Tämän Yhdysvaltain pyöräilijöiden keskinäisen sanailun muistona eräiden MC-kerhojen, kuten Hells Angelsin jäsenet käyttävät järjestön tunnuksissa ja liiveissä yhden prosentin merkkiä (1%).


title: Helvetin enkelit

text: Julkinen keskustelu Helvetin enkelistä liittyy miltei aina järjestön rikolliseen leimaan. Kanadan keskusrikospoliisi (CISC) ilmoittaa sikäläisten Helvetin enkelien pyörittävän merkittävää rikollista liiketoimintaa prostituution, petosten ja kiristysten alalla, pääasiallisena tulonlähteenä huumeet. Poliisi on Suomessa ratsannut Hells Angelsin kerhotiloja moneen kertaan. Helvetin enkelien tiedetään pyörittävän Yhdysvalloissa suurta huumekauppaa.


title: Helvetin enkelit

text: Helvetin enkelit itse ilmoittavat olevansa ainoastaan moottoripyöräkerho, ei epämääräinen jengi. He muun muassa katsovat viranomaisten ja Hollywoodin elokuvateollisuuden mustamaalaavan heitä. Moniin muihin kerhoihin verraten Helvetin enkelit ovatkin korostetun tarkkoja julkisuuskuvastaan ja pysyttelevät mahdollisuuksien mukaan pois hankaluuksista ja isoista uutisista. Kerho itse sanoo olevansa lakia noudattava, vaikka joukossa onkin rikollisia. Esimerkiksi Kanadan Vancouverissa Helvetin enkelit vievät joululahjoja köyhille lapsille.


title: Raisi

text: Raisi (, ) on kunta Tromssan läänissä Pohjois-Norjassa. Kunnan keskustaajamana on Hansinkenttä eli Storslett. Kunnan pinta-ala on 3434 km² ja asukkaita tammikuussa 2013 tehdyn väestönlaskennan 4 850. Kunnan asukkaista merkittävä osa on etniseltä alkuperältään kveenejä tai suomalaisperäisiä.


title: Raisi

text: Raisia halkoo Raisinvankan laakso, jossa virtaa Raisinjoki (, ). Laakson synkkiä metsiä ympäröivät korkeat vuoret ja ylänköalue. E6-eurooppatie kulkee kunnan läpi ja lentokenttä sijaitsee Rässikäisessä ().


title: Raisi

text: Raisin kunta rajautuu koillisessa Naavuonon kuntaan, kaakossa Finnmarkin läänin Koutokeinoon, etelässä Suomen Enontekiöön, lännessä Kaivuonon kuntaan, sekä luoteessa Yykeänvuonoon ja Jäämereen. Pieni osa kunnasta sijaitsee Uløyan saaren eteläosassa kunnan luoteiskulmassa, jossa kunta rajoittuu pohjoisessa Kieruan kuntaan, joka sijaitsee Raisin kunnan luoteispuolella saaristossa.


title: Raisi

text: Pääosa asukkaista on peräisin 1700–1800-luvuilta, jolloin alueelle muutti väestöä Suomesta. Nykyään vain harvat osaavat suomea, mutta hiljattain ruijansuomea eli kveeniä on alettu opettaa myös nuoremmille.


title: Raisi

text: Hansinkenttä (Storslett), Kauppi (Hallen), Kellari (Kjelderen), Keväsija (Leirbugt), Kuivakoski (Tørfossnes), Lahti (Storvik), Leppiouta (Olderskogen), Lumijänkkä (Snemyren), Matinkenttä (Hysingjorden), Mustaniva (Svartfoss), Nurmi (Kraknes), Paali (Veibakken), Paskapudas (Baskabut), Piltto (Bilto), Riekki (Anebakelv), Roijalus (Røyelelva), Ryssäpahta (Nordkjosen), Rässikäinen (Sørkjosen), Sappi (Sappen), Sokkuvuono (Bakkeby), Varppi (Vinnelys).


title: Etelä-Varanki

text: Etelä-Varanki (, ) on kunta Finnmarkin läänissä Pohjois-Norjassa. Kunta käsittää itäisimmät osat Norjaa ja rajoittuu luoteessa Uuniemeen, pohjoisessa Varanginvuonoon, idässä Venäjän Petsamoon ja lännessä Suomen Inariin. Asukkaista osa on kveenejä tai muita suomalaisperäisiä. Tammikuussa 2013 tehdyn väestönlaskennan mukaan kunnassa oli 9 968 asukasta.


title: Etelä-Varanki

text: Pohjoiselta jäämereltä, Näätämönvuonon perukasta, Uutuanvuonosta on linnuntietä lyhin matka Suomeen, rajapyykkien 352A ja 352B puoliväliin: vajaa 12,5 kilometriä.


title: Etelä-Varanki

text: Bjørnevatn, Hakoköngäs (Skogfoss), Kirkkoniemi (Kirkenes), Kiviö (Kjø), Männikkökoski (Skogfoss), Näätämö (Neiden), Pitkävuono (Langfjorden), Praashamina (Brashamn), Pykeija (Bugøynes), Rautavuono (Jarfjorden), Reisivuono (Bugøyfjord), Ristivuono (Korsfjorden), Saalamo (Skogerøya), Taalmain saari (Kjelmøya), Utsavuono (Bøkfjorden), Uutuanvuono (Munkfjorden), Vuoremijoki (Grense Jakobselv)


title: Etelä-Varanki

text: Hiihdon moninkertainen olympiavoittaja ja maailmanmestari Vegard Ulvang on kotoisin Kirkkoniemen kylästä.


title: Rikollinen moottoripyöräkerho

text: Rikolliset moottoripyöräkerhot viittaa järjestäytyneen rikollisuuden tunnusmerkkejä täyttäviin yhteisöihin, jotka samalla toimivat myös moottoripyöräkerhoina. Tällaista toimintaa on todettu esimerkiksi Helvetin enkelit -kerhoon liittyen. Muita ovat esimerkiksi Outlaws, Bandidos, Pagans, Mongols, Sons of Silence ja Vagos. Suomessa oli takavuosina merkittävä Cannonballs.


title: Rikollinen moottoripyöräkerho

text: Tämänkaltaiset moottoripyöräkerhot käyttävät tunnuksissaan usein salmiakkikuviossa olevaa 1% -merkintää, joka viittaa Yhdysvaltojen moottoripyöräilijöiden liiton lausuntoon, jonka mukaan "99 % kaikista moottoripyöräilijöistä on kunnollisia lakia kunnioittavia kansalaisia". Näitä jengejä kutsutaankin toisinaan prosenttikerhoiksi, Suomessa liivijengeiksi. Kaikki tunnusmerkkinään nahkaisia liivejä pitävät kerhot eivät ole moottoripyöräkerhoja.


title: Rikollinen moottoripyöräkerho

text: Kaikki moottoripyöräkerhot eivät ole järjestäytynyttä rikollisuutta. Kerhoissa saattaa olla henkilöitä, joilla on rikollistaustaa tai ovat aktiivisia rikollisia.


title: Rikollinen moottoripyöräkerho

text: Rikollisjärjestöjä, jotka eivät ole moottoripyöräkerhoja, ovat United Brotherhood, Rogues Gallery, Natural Born Killers, M.O.R.E. ja Bats.


title: Rikollinen moottoripyöräkerho

text: Interpolin tutkijoiden mukaan näiden jengien pyörittämässä rikollisessa toiminnassa liikkuvat useiden miljardien dollarien rahavirrat. Tämä rikollinen toiminta koostuu yleensä huumekaupasta, prostituutiosta, kiristyksestä sekä monista väkivaltarikollisuuden muodoista.


title: Valtatie 7

text: Valtatie 7 on Helsingistä Kotkan ja Haminan kautta Vaalimaalle johtava valtatie. Se on Helsingin keskustan ja Kehä III:n välistä osuutta lukuun ottamatta osa E18-tietä, joka jatkuu Pietariin.


title: Valtatie 7

text: Valtatie 7 on kokonaan moottoritietä lukuun ottamatta Helsingin alueella katuverkossa kulkevaa noin kahdeksan kilometrin osuutta sekä Vaalimaan raja-asemaa. Sen viimeinenkin osa avattiin liikenteelle 1. maaliskuuta 2018. Tie palvelee henkilö- ja tavaraliikennettä Kaakkois-Suomen sekä Venäjän suuntiin. Tien pituus on 189 kilometriä.


title: Valtatie 7

text: Pääkaupunkiseudun alueella tiestä käytetään nimeä Porvoonväylä. Porvoonväylä on Helsingin säteittäiseksi pääväyläksi suhteellisen vähäliikenteinen ja vähäruuhkainen (suurimmillaan n. 30 000–35 000 ajoneuvoa vuorokaudessa). Tämä johtuu siitä, että tien varren kaavoitus Helsingin lähistössä Sipoon alueella on vähäistä ja merkittävämpää maankäyttöä on vasta Porvoossa. Tie palvelee siis lähinnä Porvoon työmatkalaisia ja pitkämatkaista henkilö- ja tavaraliikennettä Kouvolan, Kotkan ja Venäjän suuntiin. Tilanne tulee kuitenkin muuttumaan, kun Helsingin kaupunki kaavoittaa lähivuosina osan Sipoosta.


title: Valtatie 7

text: Valtatie 7 kuuluu liikenne- ja viestintäministeriön työryhmän ehdottamaan runkotieverkkoon sekä yleiseurooppalaiseen TERN-tieverkkoon.


title: Valtatie 7

text: Valtatie 7 on moottoritietä välillä Koskela (Helsinki) – Vaalimaa (Virolahti). Tie kulkee valtatie 4:n kanssa Helsingin keskustasta Tattariharjulle asti, missä se erkanee kohti itää Porvoon suuntaan. Valtatie 6 erkanee Valtatie 7:stä Loviisan Koskenkylässä Kouvolan suuntaan.


title: Valtatie 7

text: Tie kulkee seuraavien maakuntien kautta: Uusimaa – Kymenlaakso


title: Valtatie 7

text: Tie kulkee seuraavien kuntien kautta: Helsinki – Vantaa – Helsinki (uudelleen) – Sipoo – Porvoo – Loviisa – Pyhtää – Kotka – Hamina – Virolahti.


title: Valtatie 7

text: Valtatie 7 kulkee vanhan Kuninkaantien suuntaisesti Helsingistä itään päin rannikkoa pitkin. 1930-luvulle asti reitti Helsingistä Porvooseen kulki Malmin, Hakkilan, Sipoon ja Hinthaaran kautta. 1930-luvulla valmistui Porvoontie, joka Helsingissä alkoi nykyisen Roihupellon teollisuusalueen tienoilta. Keskustasta reitti kulki Hämeentietä, Vanhankaupunginlahden pohjoispuolta Viikkiin ja sieltä edelleen kohti Roihupeltoa. Vuoden 1938 tienumerointijärjestelmässä reitti sai numeroikseen 6 ja 7 aina Pernajan Koskenkylään asti. Sieltä tie jatkui Viipuriin.


title: Valtatie 7

text: Sotien jälkeisissä alueluovutuksissa uusi raja katkaisi tien Virolahden ja Säkkijärven välistä ja Suomen puoleinen tulliasema rakennettiin Virolahden Vaalimaalle.


title: Valtatie 7

text: Helsingissä valmistui vuonna 1957 jo 1950 aloitettu Kulosaaren silta ja vuosina 1962-1970 lyhyinä pätkinä Itäväylä, silloinen Itäinen Moottoritie. Valtatiet 6 ja 7 siirrettiin tälle uudelle reitille. Itäväylän asema valtatienä jäi lyhyeksi, kun vuonna 1971 valmistui ensimmäinen osuus Porvoonväylästä Sipoon Itäsalmeen ja vuonna 1972 tie ulottui Sipoon Massbyhyn. Porvoonväylä haarautuu Lahdenväylästä (Valtatie 4) Tattariharjun liittymässä. Porvoonväylä valmistui Porvooseen asti vuonna 1979. Myöhemmin on ensin rakennettu Porvoon ja Koskenkylän osuus moottoriliikennetieksi ja sitten Koskenkylän ja Loviisan välinen osuus moottoriliikennetieksi. Vuonna 1999 Porvoon ja Koskenkylän välinen osuus valmistui moottoritieksi. Entinen valtatie on nykyisin moottoritien rinnakkaistie, seututie 170.


title: Valtatie 7

text: Karhulan kauppalan keskustan läpi rakennettiin moottoritie 1970-luvun alussa (niin sanottu Karhulan kanjoni), ja tätä moottoritietä jatkettiin Haminan länsipuolelle 1990-luvulla.


title: Valtatie 7

text: Suomi on sitoutunut toteuttamaan E18-tien Turun ja Vaalimaan välillä kokonaisuudessaan moottoritienä vuoteen 2015 mennessä. Nykyisin moottoritie puuttuu vielä Kehä III:n osuudelta. Parantamistöiden laajuus ja aikataulu on siirretty erillisen ministerityöryhmän pohdittavaksi.


title: Valtatie 7

text: Koskenkylän ja Loviisan välisen moottoriliikennetien täydentäminen moottoritieksi alkoi 2011 ja valmistui 2013. Loviisan ja Kotkan välinen moottoritien puuttuva osuus oli liikennemääriinsä nähden heikkotasoinen ja liikenneturvallisuudeltaan huono. Uuden moottoritien rakennustyöt alkoivat loppuvuodesta 2011 ja sen linjauksen hakkuutyöt alkoivat elokuussa 2011 Pyhtäällä. Moottoritien Investointikustannuksen kustannusarvio oli 285 M€ ja valtion budjetissa 2010 myönnetty sopimusvaltuus 650 M€. Hankkeeseen kuului kuusi uutta eritasoliittymää, minkä lisäksi kahta olemassa olevaa liittymää parannettiin. Hanke toteutettiin elinkaarimallilla (PPP). Tie valmistui kokonaisuudessaan 2014.


title: Valtatie 7

text: Haminan ohittava moottoritie avattiin liikenteelle joulukuussa 2014. Sitä ennen valtatie 7 kulki Haminan keskustan katuverkolla ja oli liikennemääriinsä nähden pahasti alimitoitettu, mistä aiheutui turvallisuus-, sujuvuus- ja ympäristöongelmia. Uusi 16 kilometrin pituinen moottoritie kulkee keskustan pohjoispuolelta, ja siihen sisältyy neljä uutta eritasoliittymää sekä kaksi tunnelia, joiden yhteispituus on 700 metriä. Hanke alkoi syksyllä 2011 ja sen kustannusarvio on 130 miljoonaa euroa.


title: Valtatie 7

text: Tien viimeisen moottoritieosuuden rakentaminen Haminasta Vaalimaan raja-asemalle alkoi kesäkuussa 2015 ja valmistui 1. maaliskuuta 2018. Sitä ennen Haminan ja Vaalimaan välinen tieosuus oli tavanomaista kaksikaistaista tietä. Tie oli liikennemääriinsä nähden heikkotasoinen ja onnettomuusherkässä maineessa vilkkaan rajaliikenteen takia. Venäjän tullin ongelmat pahensivat tilannetta entisestään, kun rekat muodostivat pahimmillaan kymmenien kilometrien jonoja. Uusi tie on pituudeltaan noin 32 kilometriä ja sillä on 5 eritasoliittymää. Tiehankkeeseen liittyy Vaalimaalle rakennettava rekkaparkki, jossa on tilaa tuhannelle rekalle.


title: Valtatie 7

text: Liikenne- ja viestintäministeriön työryhmä valmisteli raskaan liikenteen tienkäyttömaksukokeilua valtatie 7:lle. Ennen kokeilua pitää tehdä lakimuutoksia ja ratkaista esimerkiksi ruuhkamaksutuottojen ohjautuminen tiehankkeisiin.


title: Valtatie 7

text: Kilpilahden uuden tieyhteyden yhteydessä rakennettiin uusi eritasoliittymä Porvoonväylälle. Rakentaminen alkoi vuonna 2010 ja valmistui vuoden 2011 lopussa.


title: Valtatie 7

text: Vuosaaren sataman rakentamistöihin liittyen valtatien 7 ja Kehä III:n eritasoliittymään rakennettiin lisäramppi, joka valmistui syksyllä 2007. Myöhemmin liittymä parannettiin systeemiliittymäksi.


title: Valtatie 7

text: Porvoon Kuninkaanportin työpaikka-alueelle Porvoon läntisen liittymän länsipuolelle suunnitellaan suuntaisliittymää moottoritieltä itään Kuninkaanporttiin.


title: Esperantokulttuuri

text: Esperantokulttuuri on esperanton ympärille muotoutunut kansainvälinen kulttuuri, joka käsittää esperantonkielisen musiikin, kirjallisuuden, elokuvat, ja muut taiteenalat, sekä esperantistien kokoontumiset ja muut tapahtumat.


title: Esperantokulttuuri

text: Esperantoksi on kirjoitettu tai käännetty yhteensä yli 25 000 kirjaa, ja säännöllisesti ilmestyviä esperantonkielisiä aikakausjulkaisuja ilmestyy yli sata. Suosituin tapa käyttää kieltä lienee kirjeystävien hankkiminen, joita varten on olemassa jo kymmeniä erilaisia palveluita tai palstoja. Monet kielen puhujat käyttävät esperantoa matkustaakseen halvalla ympäri Eurooppaa käyttämällä "Pasporta Servo" -palvelua, jossa moni esperantisti tarjoaa esperanton puhujille ilmaista lomamajoitusta omassa kodissaan, sekä mahdollisesti myös muita palveluita. Esperantistit kerääntyvät myös lukuisiin tapahtumiin ympäri maailmaa, joista suosituin on 1 500–3 000 esperantistia keräävä Esperanton maailmankongressi, "Universala Kongreso de Esperanto".


title: Esperantokulttuuri

text: Esperantokirjallisuus sai alkunsa jo ennen kielen virallista julkistamista, kun kielen luoja L. L. Zamenhof käänsi runoutta ja proosaa esperantoksi testatakseen kielen kehittyneisyyttä ja ilmaisukykyisyyttä. Nykyesperantistit voivat löytää näistä teksteistä paljon kielivirheitä, joka johtui kielen kehitysvaiheesta. Myös kielen julkaisun jälkeen Zamenhof kirjoitti ja käänsi ahkerasti. Tunnetuimpia käännöksiä ovat Vanha testamentti ja useat William Shakespearen näytelmät.


title: Esperantokulttuuri

text: Nykyään esperantoksi julkaistaan joka vuosi satoja kirjoja, joidenkin arvioiden mukaan keskimääräinen vauhti on yksi uusi julkaisu joka päivä. Tunnetuimmat merkkiteokset Antoine de Saint-Exupéryn "Pikku prinssistä" ("La Eta Princo") J. R. R. Tolkienin "Taru sormusten herrasta" -trilogiaan ("Mastro de l'Ringoj") on käännetty esperantoksi monien suomenkielisten teosten, kuten Kalevalan ja Aleksis Kiven "Seitsemän veljestä" -teoksen ("Sep fratoj"), tavoin. Myös muutamat suomalaiset ovat kirjoittaneet suoraan esperantoksi.


title: Esperantokulttuuri

text: Joitakin tunnetuimpia esperantokirjailijoita ovat esimerkiksi William Auld, Julio Baghy, Kazimierz Bein, Jorge Camacho, Kálmán Kalocsay, Mauro Nervi ja Claude Piron.


title: Esperantokulttuuri

text: Myös monet lastenkirjat ja sarjakuvat on käännetty esperantoksi, kuten Asterix ("Asteriks"), Pinokkio ("Pinokjo"), Tintti ("Tinĉjo"), Peppi Pitkätossu ("Pipi Ŝtrumpolonga"), Vaahteramäen Eemeli ("Emilo"), Ronja Ryövärintytär ("Ronjo, rabista filino"), Anu ja Antti ("Cisko ja Vinjo"), ja niin edelleen.


title: Esperantokulttuuri

text: Musiikkia esperantoksi on tehty heti esperanton julkaisun jälkeen. Nykyään esperantomusiikki käsittääkin useimmat musiikin alalajit kuoromusiikista rockiin. Tunnetuimpia yhtyeitä ovat esimerkiksi Dolchamar, Akordo, JoMo, Ĵomart kaj Nataŝa, Kore, Esperanto Desperado ja Persone. Tunnetuin esperantomusiikkia julkaiseva levy-yhtiö on "Vinilkosmo".


title: Esperantokulttuuri

text: Esperantoksi lähetetään radiolähetyksiä niin radioverkoissa kuin Internetissäkin. Nykyisin ainakin "China Radio International", "Melbourne Ethnic Community Radio", "Radio Habana Cuba", "Radio Audizioni Italiane" (RAI), "Radio Polonia" ja "Radio Vatican" lähettävät esperantonkielistä materiaalia. Nettiradioita ja podcastingejä on joitakin kymmeniä, tunnetuin näistä on "Radio Esperanto".


title: Esperantokulttuuri

text: Esperantoksi ilmestyy säännöllisesti yli 100 lehteä, joista tunnetuimpia ovat Esperanton maailmanliiton Universala Esperanto-Asocion "Esperanto", kansainvälisen esperantonuorten järjestön "Kontakto", ja uutislehti "Monato". Esperantoksi julkaistaan myös erikoisalojen lehtiä, ja useilla esperantojärjestöillä on oma lehti. Jotkin lehdet ilmestyvät Internetissä. Suomen Esperantoliitto ry julkaisee kuusi kertaa vuodessa ilmestyvää "Esperantolehteä".


title: Esperantokulttuuri

text: Vuonna 1964 "Jacques-Louis Mahé" tuotti ensimmäisen kokopitkän esperantonkielisen elokuvan, "Angoroj". Vuonna 1965 sitä seurasi matalalla budjetilla tehty kauhuelokuva nimeltä "Incubus", jossa näytteli William Shatner. Incubus sai monilta esperantisteilta vastaan kritiikkiä näyttelijöiden huonon lausumisen takia. Yhteensä esperantoksi on tehty noin parisenkymmentä elokuvaa.


title: Esperantokulttuuri

text: Lisäksi esperanto on esiintynyt monissa elokuvissa taustalla, kuten ssä ja Charles Chaplinin "Diktaattorissa".


title: Mika Lahtonen

text: Mika Tapio Lahtonen (s. 1970 Uusikaupunki) on suomalainen toimittaja. Tällä hetkellä hän toimii Alibin ja Hymyn päätoimittajana.


title: Mika Lahtonen

text: Lahtonen aloitti toimittajana 1980-luvun lopulla kirjoittamalla urheilujuttuja Uudenkaupungin Sanomiin. Myöhemmin hänen artikkeleitaan julkaisivat myös useat muut suomalaiset lehdet. Vuonna 1993 Lahtosesta tuli ammattimainen paparazzi-valokuvaaja. Alibin päätoimittajana hän on ollut vuodesta 1998 lähtien ja Hymyn päätoimittajana vuodesta 2011.


title: Mika Lahtonen

text: Lahtonen on julkaissut kirjan nimeltä "Paparazzin päiväkirja". Siinä hän kertoo toimittamiensa kohujuttujen taustoista, viihde- ja julkisuusbisneksen raadollisuudesta, sensaatiojournalismista sekä siitä millaista on olla paparazzi Suomessa.


title: Mika Lahtonen

text: Lahtonen on toimittanut myös Alibi-lehden tilaajatarjouksena jaettavan kirjan "Kohutuimmat rikokset".


title: Mika Lahtonen

text: Kesäkuussa 2007 Lahtonen tuomittiin Helsingin käräjäoikeudessa 1200 euron sakkoihin yksityiselämää loukkaavasta tiedon levittämisestä sekä lisäksi maksamaan asianomistajan 6000 euron oikeudenkäyntikulut. Euroopan ihmisoikeustuomioistuin (EIT) katsoi käräjäoikeuden tuomion loukanneen sananvapautta ja määräsi Suomen maksamaan korvauksia Lahtoselle 7 650 euroa. EIT:n mukaan poliisi oli jo kertonut Alibin julkaisemat tiedot toiselle lehdelle ja tietojen julkaisemisella oli merkitystä yleisen edun kannalta.


title: Mika Lahtonen

text: Lahtonen on joutunut kokemaan vastustusta työssään ja joutunut pariin otteeseen pahoinpitelyn kohteeksi. Lokakuussa 2007 häntä kuristi Helsingin Kruununhaassa ravintolan ulkopuolella Helvetin enkeleiden liivejä kantanut mies.Tammikuussa 2008 elinkautisvanki pahoinpiteli haastattelun yhteydessä hänet sairaalakuntoon Jokelan vankilassa.


title: Mika Lahtonen

text: Marraskuussa 2010 kohuttiin Hymy-lehden verkkosivuilla useassa artikkelissa siitä, että Lahtonen on tehnyt kohublondi Johanna Tukiaisesta rikosilmoituksen, jota tutkitaan törkeänä kunnianloukkauksena. Tukiainen oli Alibi-lehden artikkelin mukaan pahoinpidellyt Lahtosta, jonka jälkeen hän oli levittänyt tästä raskaita syytteitä omassa blogissaan. Juttu jäi sillensä, eikä siitä nostettu syytteitä.


title: Yleisurheilun vammaisten Euroopan-mestaruuskilpailut 2005

text:
Yleisurheilun vammaisten avoimet euroopanmestaruuskilpailut käytiin Espoossa
22. - 27. elokuuta 2005. Niihin osallistui noin 700 liikunta- ja näkövammaista urheilijaa 46 eri maasta.


text: Kilpailulajeja olivat:


title: Porsanki

text:
Porsanki (, , kveeniksi "Porsanki") on kunta Finnmarkin läänissä Pohjois-Norjassa Porsanginvuonon sisäosien ympäristössä. Asukkaista merkittävä osa on kveenin tai suomenkielisiä. Porsangin kunta eli komuuni onkin virallisesti kolmikielinen (norja, saame ja kveeni (suomi)). Nykyisin se on ainoa Norjan kunta, jossa kveenin kielellä on virallinen asema. Keskustaajamana on Lemmijoki, jossa asukkaita on 2160 (2004). Tammikuussa 2013 tehdyn väestönlaskennan mukaan koko Porsangin kunnassa oli 3 968 asukasta.
Pienemmät kylät sijaitsevat vuonon rannoilla. Näitä ovat Ryssämarkka, Leppivuono, Pyssyjoki ja Pillavuono. Porsangissa on hyvät edellytykset kalastukselle, metsästykselle ja tunturivaelluksille.


title: Porsanki

text: Porsangin kunta rajoittuu keskellä ja pohjoisessa Porsanginvuonoon, pohjoisessa Nordkappin kuntaan, idässä Lebesbyn ja Tenon kuntiin, etelässä Kaarasjoen kuntaan, lounaassa Alattion kuntaan, lännessä Kvalsundin kuntaan, sekä luoteessa Moseijan kuntaan.


title: Porsanki

text: Hesteniemi (Hestnes), Keisi (Kjæsklubben), Kenttä (Leirpollen), Kiksiniemi (Børselvnes), Lemmijoki (Lakselv), Lemmivuono (Vesterbotn), Leppivuono (Olderfjorden), Lottijoki (Brennelv), Louttijoki (Brennelv), Palojoki (Brennelv), Piesankoppa (Ytre Leirpollen), Pillavuono (Billefjord), Pyssyjoki (Børselv), Ryssämarkka (Kistrand), Sarvesvuono (Kolvik), Smirvuono (Smørfjord), Sokkuvuono (Austerbotn), Suoluvuono (Holmfjord), Taumusaari / Tamsöijä (Tamsøya), Tuorisjoki (Tverrelva), Vassa (Reinøya), Väkkärä (Vækker)


title: Jesse Owens

text: James Cleveland ”Jesse” Owens (12. syyskuuta 1913 Oakville, Alabama, Yhdysvallat – 31. maaliskuuta 1980 Tucson, Arizona, Yhdysvallat) oli yhdysvaltalainen yleisurheilija. Hän voitti Berliinin olympialaisissa 1936 neljä kultamitalia, ja hänellä oli samanaikaisesti hallussaan kaikki pikajuoksujen sekä pituushypyn maailmanennätykset. Urheilu-uransa jälkeen Owens menestyi hyvin yritysten puhemiehenä, järjestötehtävissä ja hyväntahdon lähettiläänä.


title: Jesse Owens

text: James Cleveland Owens syntyi 12. syyskuuta 1913 Oakvillessä Lawrence Countyssa Alabamassa Henry ja Emma Owensin kymmenlapsisen afroamerikkalaisen perheen yhdeksänneksi lapseksi. Pian ensimmäisen maailmansodan jälkeen perhe muutti pohjoiseen Clevelandiin Ohioon, mistä isä sai töitä teollisuudessa. Tunnetun tarinan mukaan Jamesin opettaja kuuli pojan lempinimen ”J. C.” väärin ”Jesse”, minkä jälkeen poika tunnettiin Jessenä. Myöhemmin perhe joutui ahdinkoon suuren laman ja isän auto-onnettomuuden seurauksena. Saadakseen paremmin töitä Owens kirjautui vuonna 1930 teknilliseen lukioon.